SK Úradný vestník Európskej únie L 243/49

Korigendum k Stabilisation and Association Agreement between the European Communities and their Member States, of the one part, and the Republic of Croatia, of the other part

(Tento text zrušuje a nahrádza text uverejnený v Úradnom vestníku Európskej únie L 26 z 28. januára 2005)

Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na strane druhej (1) BELGICKÉ KRÁĽOVSTVO, DÁNSKE KRÁĽOVSTVO, SPOLKOVÁ REPUBLIKA NEMECKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, LUXEMBURSKÉ VEĽKOVOJVODSTVO, HOLANDSKÉ KRÁĽOVSTVO, RAKÚSKA REPUBLIKA, PORTUGALSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení Európskeho spoločenstva, Zmluvy o založení Európskeho spoločenstva uhlia a ocele, Zmluvy o založení Európskeho spoločenstva pre atómovú energiu a Zmluvy o Európskej únii, ďalej len ‚členské štáty’, a EURÓPSKE SPOLOČENSTVO, EURÓPSKE SPOLOČENSTVO UHLIA A OCELE, EURÓPSKE SPOLOČENSTVO PRE ATÓMOVÚ ENERGIU, ďalej len ‚Spoločenstvo’, na jednej strane a CHORVÁTSKA REPUBLIKA, ďalej len ‚Chorvátsko’, na strane druhej, BERÚC NA VEDOMIE silné väzby medzi stranami a hodnoty, ktoré zdieľajú, ich želanie posilniť tieto väzby a vybudovať blízky a trvalý vzťah založený na reciprocite a vzájomnom záujme, ktorý by mal Chorvátsku umožniť ďalšie posilnenie a rozšírenie vzťahov so Spoločenstvom, BERÚC NA VEDOMIE dôležitosť tejto dohody v rámci procesu stabilizácie a pridruženia s krajinami juhovýchodnej Európy pri zriadení a konsolidovaní stabilného európskeho poriadku založeného na spolupráci, ktorého je Európska únia hlavnou časťou, ako aj v rámci Paktu stability, BERÚC NA VEDOMIE záväzok strán prispievať všetkými prostriedkami k politickej, hospodárskej a inštitucionálnej stabilizácii v Chorvátsku, ako aj v tomto regióne prostredníctvom rozvoja občianskej spoločnosti a demokratizácie, budovania inštitúcií a reformy verejnej správy, posilnenej obchodnej a hospodárskej spolupráce, širokospektrálnej spolupráce, vrátane v oblasti spravodlivosti a vnútorných vecí a posilnenia národnej a regionálnej bezpečnosti, BERÚC NA VEDOMIE záväzok strán zvýšiť politické a hospodárske slobody ako hlavný základ tejto dohody, ako aj svoj záväzok rešpektovať ľudské práva a zásady právneho štátu vrátane práv osôb patriacich k národnostným menšinám, a demokratické zásady prostredníctvom systému viacerých politických strán so slobodnými a spravodlivými voľbami, BERÚC NA VEDOMIE, že Chorvátsko opätovne potvrdzuje svoj záväzok k právu návratu všetkých utečencov a vysídlených osôb a k ochrane ich súvisiacich práv, BERÚC NA VEDOMIE záväzok strán riadne uskutočňovať všetky zásady a ustanovenia Charty OSN, OBSE, najmä Helsinského záverečného aktu, záverečných dokumentov Madridskej a Viedenskej konferencie, Parížskej charty o novej Európe a Paktu stability pre juhovýchodnú Európu, ako aj plniť záväzky podľa dohôd z Daytonu/Paríža a Erdutu, aby tak prispeli k regionálnej stabilite a spolupráci medzi krajinami tohto regiónu, BERÚC NA VEDOMIE záväzok strán dodržiavať zásady trhového hospodárstva a pripravenosť Spoločenstva prispievať k hospodárskym reformám v Chorvátsku, BERÚC NA VEDOMIE záväzok strán podporovať voľný obchod v súlade s právami a povinnosťami vyplývajúcimi z WTO, ŽELAJÚC SI ustanoviť pravidelný politický dialóg o dvojstranných a medzinárodných otázkach vzájomného záujmu, vrátane regionálnych aspektov, so zreteľom na spoločnú zahraničnú a bezpečnostnú politiku Európskej únie, S PRESVEDČENÍM, že dohoda o stabilizácii a pridružení vytvorí nové prostredie pre hospodárske vzťahy medzi stranami a predovšetkým pre rozvoj obchodu a investícií, ktoré predstavujú rozhodujúce faktory pre hospodársku reštrukturalizáciu a modernizáciu, MAJÚC NA ZRETELI záväzok Chorvátska aproximovať svoje právne predpisy v príslušných odvetviach s právnymi predpismi Spoločenstva, BERÚC NA VEDOMIE ochotu Spoločenstva poskytnúť rozhodujúcu podporu pre vykonanie reforiem a obnovy a na tieto účely využiť všetky dostupné nástroje spolupráce a technickej, finančnej a hospodárskej pomoci na všeobecnom viacročnom základe, POTVRDZUJÚC, že ustanovenia tejto dohody, ktoré patria do rozsahu pôsobnosti časti III hlava IV Zmluvy o založení Európskeho spoločenstva, zaväzujú Spojené kráľovstvo a Írsko ako samostatné zmluvné strany, a nie ako súčasť Európskeho spoločenstva, až kým Spojené kráľovstvo alebo Írsko (podľa potreby) neoznámia Chorvátsku, že sú viazané ako súčasť Európskeho spoločenstva v súlade s Protokolom o postavení Spojeného kráľovstva a Írska pripojeného k Zmluve o Európskej únii a k Zmluve o založení Európskeho spoločenstva. Rovnaké ustanovenia sa vzťahujú na Dánsko v súlade s Protokolom o postavení Dánska, ktorý je pripojený k týmto zmluvám, PRIPOMÍNAJÚC Záhrebský summit, ktorý vyzval na ďalšiu konsolidáciu vzťahov medzi krajinami procesu stabilizácie a pridruženia a Európskou úniou, ako aj na posilnenú regionálnu spoluprácu, PRIPOMÍNAJÚC pripravenosť Európskej únie v čo najväčšom možnom rozsahu integrovať Chorvátsko do hlavného politického a hospodárskeho prúdu Európy a jeho štatút ako potenciálneho kandidáta na členstvo v EÚ na základe Zmluvy o Európskej únii a plnenia kritérií vymedzených Európskou radou v júni 1993 za predpokladu úspešného plnenia tejto dohody, najmä pokiaľ ide o regionálnu spoluprácu, SA DOHODLI TAKTO: Článok 1 1. Týmto sa zakladá pridruženie medzi Spoločenstvom a jeho členskými štátmi na jednej strane a Chorvátskom na strane druhej. 2. Cieľmi pridruženia sú: — poskytnúť vhodný rámec pre politický dialóg, ktorý umožní rozvoj úzkych politických vzťahov medzi stranami, — podporiť úsilie Chorvátska pri rozvoji jeho hospodárskej a medzinárodnej spolupráce, tiež prostredníctvom aproximácie jeho právnych predpisov s právnymi predpismi Spoločenstva, — podporiť úsilie Chorvátska dokončiť prechod na trhové hospodárstvo, podporovať harmonické hospodárske vzťahy a postupný rozvoj priestoru voľného obchodu medzi Spoločenstvom a Chorvátskom, — posilňovať regionálnu spoluprácu vo všetkých oblastiach, ktorých sa týka táto dohoda. HLAVA I VŠEOBECNÉ ZÁSADY Článok 2 Rešpektovanie demokratických zásad a ľudských práv, ako sú vyhlásené vo Všeobecnej deklarácii ľudských práv a vymedzené v Helsinskom záverečnom akte a v Parížskej charte pre novú Európu, rešpektovanie zásad medzinárodného práva a právneho štátu, ako aj zásad trhového hospodárstva, obsiahnutých v dokumente z Bonnskej konferencie KBSE o hospodárskej spolupráci, predstavuje základ domácich i zahraničných politík zmluvných strán, ako aj základné prvky tejto dohody. Článok 3 Medzinárodný a regionálny mier a stabilita a rozvoj dobrých susedských vzťahov sú ústrednými témami procesu stabilizácie a pridruženia uvedeného v záveroch Rady Európskej únie z 21. júna 1999. Uzavretie a vykonávanie tejto dohody patria do rámca záverov Rady Európskej únie z 29. apríla 1997 a sú založené na individuálnych výsledkoch Chorvátska. Článok 4 Chorvátsko sa zaväzuje pokračovať v spolupráci a podporovať ju a dobré susedské vzťahy s ostatnými krajinami regiónu, vrátane primeranej úrovne vzájomných výsad týkajúcich sa pohybu osôb, tovaru, kapitálu a služieb, ako aj rozvoja projektov spoločného záujmu, menovite tými, ktoré sa týkajú návratu utečencov a boja s organizovanou trestnou činnosťou, korupcie, prania špinavých peňazí, nelegálnej migrácie a obchodu. Tento záväzok predstavuje kľúčový faktor pri rozvoji vzťahov a spolupráce medzi stranami, a tak prispieva k regionálnej stabilite. Článok 5 1. Pridruženie sa vykoná postupne a bude plne uskutočnené najneskôr do šiestich rokov od nadobudnutia platnosti tejto dohody. 2. Stabilizačná a asociačná rada ustanovená podľa článku 110 pravidelne skúma uplatňovanie tejto dohody a vykonávanie právnych, administratívnych, inštitucionálnych a hospodárskych reforiem Chorvátskom v zmysle preambuly a v súlade so všeobecnými zásadami ustanovenými v tejto dohode. Článok 6 Dohoda je plne zlučiteľná s príslušnými ustanoveniami WTO, najmä s článkom XXIV dohody GATT 1994 a článkom V dohody GATS. HLAVA II POLITICKÝ DIALÓG Článok 7 V kontexte tejto dohody sa ustanovuje politický dialóg medzi zmluvnými stranami. Dopĺňa a konsoliduje zblíženie medzi Európskou úniou a Chorvátskom a prispieva k vytvoreniu úzkych väzieb solidarity a nových foriem spolupráce medzi zmluvnými stranami. Politický dialóg je určený najmä na podporu: — plnej integrácie Chorvátska do spoločenstva demokratických národov a postupného zbližovania s Európskou úniou, — rastúceho zbližovania pozícií zmluvných strán o medzinárodných otázkach, ak je to vhodné taktiež prostredníctvom výmeny informácií, a najmä o otázkach, ktoré budú pravdepodobne mať podstatný vplyv na zmluvné strany, — regionálnej spolupráce a rozvoja dobrých susedských vzťahov, — spoločných stanovísk o bezpečnosti a stabilite v Európe vrátane spolupráce v oblastiach v pôsobnosti spoločnej zahraničnej a bezpečnostnej politiky Európskej únie. Článok 8 1. Politický dialóg sa uskutočňuje v rámci Stabilizačnej a asociačnej rady, ktorá má všeobecnú zodpovednosť za všetky záležitosti, ktoré jej strany môžu predložiť. 2. Na požiadanie strán sa môže politický dialóg uskutočňovať aj v týchto formách: — v prípade potreby stretnutia vyšších úradníkov zastupujúcich Chorvátsko na jednej strane a predsedníctvo Rady Európskej únie a Komisia na strane druhej, — plné využitie všetkých diplomatických stykov medzi zmluvnými stranami vrátane primeraných kontaktov s tretími krajinami a v rámci OSN, OBSE, Rady Európy a iných medzinárodných fór, — akékoľvek iné prostriedky, ktoré by užitočne prispeli ku konsolidácii, rozvoju a urýchleniu tohto dialógu. Článok 9 Politický dialóg na parlamentnej úrovni sa uskutočňuje v rámci parlamentného výboru pre stabilizáciu a pridruženie ustanoveného podľa článku 116. Článok 10 Politický dialóg sa môže uskutočňovať v mnohostrannom rámci a ako regionálny dialóg zahŕňať ostatné krajiny regiónu. HLAVA III REGIONÁLNA SPOLUPRÁCA Článok 11 V súlade so záväzkom dodržiavať mier a stabilitu a rozvíjať dobré susedské vzťahy bude Chorvátsko aktívne presadzovať regionálnu spoluprácu. Spoločenstvo bude tiež prostredníctvom svojich technických podporných programov podporovať projekty, ktoré majú regionálny alebo cezhraničný rozmer. V prípade, že Chorvátsko má v úmysle posilniť svoju spoluprácu s niektorou z krajín uvedených v článkoch 12 až 14, informuje o tom Spoločenstvo a jeho členské štáty a konzultuje so Spoločenstvom a jeho členskými štátmi podľa ustanovení uvedených v hlave X. Článok 12 Spolupráca s ostatnými krajinami, ktoré podpísali dohodu o stabilizácii a pridružení Po podpísaní tejto dohody začne Chorvátsko rokovania s krajinou alebo krajinami, ktoré už podpísali dohodu o stabilizácii a pridružení s cieľom uzavrieť dvojstranné dohovory o regionálnej spolupráci, ktorých cieľom bude posilnenie rozsahu spolupráce medzi dotknutými krajinami. Hlavné prvky týchto dohovorov budú: — politický dialóg, — zriadenie zóny voľného obchodu medzi zmluvnými stranami v súlade s príslušnými ustanoveniami WTO, — vzájomné výhody týkajúce sa pohybu pracovníkov, usadenia sa, poskytovania služieb, bežných platieb a pohybu kapitálu, ako aj iných politík týkajúcich sa pohybu osôb na rovnakej úrovni ako v prípade tejto dohody, — ustanovenia o spolupráci v ostatných oblastiach bez ohľadu na to, či sa na nich vzťahuje táto dohoda, alebo nie, a najmä v oblasti spravodlivosti a vnútorných vecí. Tieto dohovory budú obsahovať ustanovenia o vytvorení prípadných potrebných inštitucionálnych mechanizmov. Tieto dohovory sa uzavierajú do dvoch rokov po nadobudnutí platnosti tejto dohody. Pripravenosť Chorvátska uzavrieť takéto dohovory bude podmienkou pre ďalší rozvoj vzťahov medzi Chorvátskom a Európskou úniou. Článok 13 Spolupráca s ostatnými krajinami, ktorých sa týka proces stabilizácie a pridruženia Chorvátsko sa zapája do regionálnej spolupráce s ostatnými krajinami, ktorých sa týka proces stabilizácie a pridruženia v niektorých alebo všetkých oblastiach spolupráce, na ktorú sa vzťahuje táto dohoda, a najmä v oblastiach spoločného záujmu. Takáto spolupráca by mala byť zlučiteľná so zásadami a cieľmi tejto dohody. Článok 14 Spolupráca s krajinami, ktoré sú kandidátmi na pristúpenie k EÚ Chorvátsko môže podporovať svoju spoluprácu a uzatvoriť dohovor o regionálnej spolupráci s ktoroukoľvek krajinou, ktorá je kandidátom na pristúpenie k EÚ, v ktorejkoľvek z oblastí spolupráce, ktorých sa týka táto dohoda. Cieľom takéhoto dohovoru by malo byť postupné zosúladenie dvojstranných vzťahov medzi Chorvátskom a touto krajinou s príslušnými vzťahmi medzi Európskym spoločenstvom a jeho členskými štátmi a touto krajinou. HLAVA IV VOĽNÝ POHYB TOVARU Článok 15 1. Spoločenstvo a Chorvátsko postupne zriadia zónu voľného obchodu počas obdobia trvajúceho maximálne šesť rokov, ktoré začína nadobudnutím platnosti tejto dohody v súlade s ustanoveniami tejto dohody a v súlade s ustanoveniami GATT 1994 a WTO. Pri tejto činnosti budú zohľadňovať nižšie ustanovené osobitné požiadavky. 2. Pri klasifikácii tovarov v obchode medzi týmito dvoma stranami sa uplatňuje kombinovaná nomenklatúra tovarov. 3. Pre každý výrobok je základným clom, na ktoré sa uplatňujú postupné zníženia stanovené v tejto dohode, clo, ktoré sa skutočne uplatňuje erga omnes v deň predchádzajúci podpisu tejto dohody alebo clo vymedzené vo WTO na rok 2002, pričom sa uplatňuje to clo, ktoré je z týchto dvoch nižšie. 4. Ak sa po podpise tejto dohody uplatňuje akékoľvek zníženie cla na princípe erga omnes, najmä zníženia, ktoré vyplývajú z colných rokovaní vo WTO, nahrádzajú takto znížené clá základné clo uvedené v odseku 3 odo dňa uplatňovania týchto znížení. 5. Spoločenstvo a Chorvátsko si navzájom oznámia svoje príslušné základné clá. KAPITOLA I PRIEMYSELNÉ VÝROBKY Článok 16 1. Ustanovenia tejto kapitoly sa uplatňujú na výrobky s pôvodom v Spoločenstve alebo v Chorvátsku uvedené v kapitolách 25 až 97 kombinovanej nomenklatúry, s výnimkou výrobkov uvedených v prílohe I § I zarážka ii) Dohody o poľnohospodárstve (GATT 1994). 2. Ustanovenia článkov 17 a 18 sa neuplatňujú ani na textilné výrobky, ani na výrobky z ocele kapitoly 72 kombinovanej nomenklatúry, ako je uvedené v článkoch 22 a 23. 3. Obchod s výrobkami, na ktoré sa vzťahuje Zmluva o založení Európskeho spoločenstva pre atómovú energiu, sa medzi zmluvnými stranami riadi podľa ustanovení uvedenej zmluvy. Článok 17 1. Clá na dovozy výrobkov s pôvodom v Chorvátsku do Spoločenstva sa rušia dňom nadobudnutia platnosti tejto dohody. 2. Množstvové obmedzenia dovozu do Spoločenstva a všetky opatrenia s rovnocenným účinkom sa rušia dňom nadobudnutia platnosti tejto dohody, pokiaľ ide o výrobky s pôvodom v Chorvátsku. Článok 18 1. Clá na dovozy tovarov s pôvodom v Spoločenstve do Chorvátska okrem tých, ktoré sú uvedené v prílohách I a II, sa rušia dňom nadobudnutia platnosti tejto dohody. 2. Clá na dovozy tovarov s pôvodom v Spoločenstve do Chorvátska, ktoré sú uvedené v prílohe I, sa postupne znižujú v súlade s týmto časovým harmonogramom: — po nadobudnutí platnosti tejto dohody sa každé clo zníži na 60 % základného cla, — 1. januára 2003 sa každé clo znižuje na 30 % základného cla, — 1. januára 2004 sa ostatné clá rušia. 3. Clá na dovozy tovarov s pôvodom v Spoločenstve do Chorvátska, ktoré sú uvedené v prílohe II, sa postupne znižujú a odstraňujú v súlade s týmto časovým harmonogramom: — po nadobudnutí platnosti tejto dohody sa každé clo zníži na 70 % základného cla, — 1. januára 2003 sa každé clo znižuje na 50 % základného cla, — 1. januára 2004 sa každé clo znižuje na 40 % základného cla, — 1. januára 2005 sa každé clo znižuje na 30 % základného cla, — 1. januára 2006 sa každé clo znižuje na 15 % základného cla, — 1. januára 2007 sa ostatné clá rušia. 4. Množstvové obmedzenia dovozu tovarov s pôvodom v Spoločenstve do Chorvátska a opatrenia s rovnocenným účinkom sa rušia dňom nadobudnutia platnosti tejto dohody. Článok 19 Spoločenstvo a Chorvátsko po nadobudnutí platnosti tejto dohody zrušia vo vzájomnom obchode všetky poplatky, ktoré majú rovnocenný účinok ako clá na dovozy. Článok 20 1. Spoločenstvo a Chorvátsko zrušia všetky clá na vývozy a poplatky s rovnocenným účinkom po nadobudnutí platnosti tejto dohody. 2. Spoločenstvo a Chorvátsko zrušia medzi sebou množstvové obmedzenia na vývozy a opatrenia s rovnocenným účinkom po nadobudnutí platnosti tejto dohody. Článok 21 Chorvátsko vyhlasuje, že je pripravené znížiť svoje clá v obchode so Spoločenstvom rýchlejšie, ako je stanovené v článku 18, ak to dovolí jeho všeobecná hospodárska situácia a situácia príslušného hospodárskeho odvetvia. Stabilizačná a asociačná rada vydá na tento účel odporúčania. Článok 22 Protokol 1 ustanovuje opatrenia uplatniteľné na textilné výrobky, ktoré sú v ňom uvedené. Článok 23 Protokol 2 ustanovuje opatrenia uplatniteľné na výrobky z ocele kapitoly 72 kombinovanej nomenklatúry, ktoré sú v ňom uvedené. KAPITOLA II POĽNOHOSPODÁRSTVO A RYBNÉ HOSPODÁRSTVO Článok 24 Vymedzenie 1. Ustanovenia tejto kapitoly sa uplatňujú na obchod s poľnohospodárskymi produktmi a produktmi rybného hospodárstva s pôvodom v Spoločenstve alebo v Chorvátsku. 2. Pojem ‚poľnohospodárske produkty a produkty rybného hospodárstva’ sa týka produktov uvedených v kapitolách 1 až 24 kombinovanej nomenklatúry a produktov uvedených v prílohe I § I zarážka ii) dohody o poľnohospodárstve (GATT, 1994). 3. Toto vymedzenie zahŕňa ryby a produkty rybného hospodárstva, na ktoré sa vzťahuje kapitola 3, položky 1604 a 1605 a podpoložky 0511 91, 2301 20 a ex 1902 20 (‚plnené cestoviny obsahujúce viac ako 20 % hmotnosti rýb, kôrovcov, mäkkýšov alebo ostatných vodných bezstavovcov’). Článok 25 Protokol 3 ustanovuje obchodné opatrenia pre spracované poľnohospodárske produkty, ktoré sú v ňom uvedené. Článok 26 1. Dňom nadobudnutia platnosti tejto dohody Spoločenstvo zruší všetky množstevné obmedzenia a opatrenia s rovnocenným účinkom na dovozy poľnohospodárskych produktov a produktov rybného hospodárstva s pôvodom v Chorvátsku. 2. Dňom nadobudnutia platnosti tejto dohody Chorvátsko zruší všetky množstevné obmedzenia a opatrenia s rovnocenným účinkom na dovozy poľnohospodárskych produktov a produktov rybného hospodárstva s pôvodom v Spoločenstve. Článok 27 Poľnohospodárske produkty 1. Odo dňa nadobudnutia platnosti tejto dohody Spoločenstvo ruší clá a poplatky s rovnocenným účinkom na dovozy poľnohospodárskych produktov s pôvodom v Chorvátsku, okrem tých, ktoré patria pod položky č. 0102, 0201, 0202 a 2204 kombinovanej nomenklatúry. Pri produktoch, na ktoré sa vzťahujú kapitoly 7 a 8 kombinovanej nomenklatúry, v prípade ktorých Všeobecný colný sadzobník upravuje uplatňovanie ciel ad valorem a osobitného cla, sa zrušenie vzťahuje len na časť cla, ktorá je ad valorem. 2. Odo dňa nadobudnutia platnosti tejto dohody Spoločenstvo stanovuje clá, ktoré sa uplatňujú na dovozy teľacích produktov (‚mladý hovädzí dobytok’) do Spoločenstva, ktoré sú vymedzené v prílohe III a majú pôvod v Chorvátsku, na 20 % cla ad valorem a 20 % osobitného cla, ako je stanovené v Spoločnom colnom sadzobníku Európskych spoločenstiev, v rámci limitu ročnej colnej kvóty 9 400 ton vyjadrených v jatočnej váhe. 3. a) Odo dňa nadobudnutia platnosti tejto dohody Chorvátsko: i) zruší clá, ktoré sú uplatniteľné na dovoz určitých poľnohospodárskych produktov s pôvodom v Spoločenstve, ktoré sú uvedené v prílohe IV písm. a); ii) zruší clá, ktoré sú uplatniteľné na dovoz určitých poľnohospodárskych produktov s pôvodom v Spoločenstve, ktoré sú uvedené v prílohe IV písm. b), a to v rámci limitov colných kvót uvedených pre každý produkt v tejto prílohe. Colné kvóty sa ročne zvyšujú o množstvo, ktoré je uvedené pre každý produkt v uvedenej prílohe. b) Od prvého roku po dni nadobudnutia platnosti tejto dohody Chorvátsko: i) zruší clá, ktoré sú uplatniteľné na dovoz určitých poľnohospodárskych produktov s pôvodom v Spoločenstve, ktoré sú uvedené v prílohe IV písm. c). c) Odo dňa nadobudnutia platnosti tejto dohody Chorvátsko: i) postupne zruší clá na dovoz určitých poľnohospodárskych produktov s pôvodom v Spoločenstve, uvedených v prílohe IV písm. d), a to v rámci limitov colných kvót a v súlade s časovým harmonogramom uvedeným pre každý produkt v tejto prílohe; ii) postupne zníži na 50 % z cla doložky najvyšších výhod (MFN) tie clá, ktoré sú uplatniteľné na dovozy určitých poľnohospodárskych produktov s pôvodom v Spoločenstve, uvedených v prílohe IV písm. e), v súlade s časovým harmonogramom uvedeným pre každý produkt v tejto prílohe; iii) postupne zníži na 50 % z cla MFN clá, ktoré sú uplatniteľné na dovozy určitých poľnohospodárskych produktov s pôvodom v Spoločenstve, uvedených v prílohe IV písm. f), v rámci limitov colných kvót v súlade s časovým harmonogramom uvedeným pre každý produkt v uvedenej prílohe. 4. Obchodné dojednania, ktoré sa budú uplatňovať na víno a liehovinové výrobky, sa určia v dodatkovom protokole pre víno a liehoviny. Článok 28 Produkty rybného hospodárstva 1. Odo dňa nadobudnutia platnosti tejto dohody Spoločenstvo úplne odstráni clá na ryby a produkty rybného hospodárstva, okrem produktov uvedených v prílohe V písm. a) s pôvodom v Chorvátsku. Produkty uvedené v prílohe V písm. a) podliehajú ustanoveniam, ktoré sú v nej určené. 2. Odo dňa nadobudnutia platnosti tejto dohody Chorvátsko zruší všetky poplatky s rovnocenným účinkom ako clá a úplne odstráni clá na ryby a výrobky rybného hospodárstva, okrem výrobkov uvedených v prílohe V písm. b) s pôvodom v Európskom spoločenstve. Produkty uvedené v prílohe V písm. b) podliehajú ustanoveniam, ktoré sú v nej stanovené. Článok 29 So zreteľom na objem obchodu s poľnohospodárskymi produktami a výrobkami rybného hospodárstva medzi zmluvnými stranami, na ich zvláštnu osobitnú citlivosť, na pravidlá spoločných politík Spoločenstva a politík Chorvátska v oblasti poľnohospodárstva a rybného hospodárstva, na úlohu poľnohospodárstva a rybného hospodárstva v chorvátskom hospodárstve a na dôsledky mnohostranných obchodných rokovaní v rámci WTO Spoločenstvo a Chorvátsko najneskôr 1. júla 2006 v Stabilizačnej a asociačnej rade preskúmajú jednotlivé výrobky a na usporiadanom a recipročnom základe príležitosti pre vzájomné poskytovanie ďalších výhod s cieľom posilňovania liberalizácie obchodu s poľnohospodárskymi výrobkami a výrobkami rybného hospodárstva. Článok 30 Ustanovenia tejto kapitoly žiadnym spôsobom neovplyvňujú jednostranné uplatňovanie priaznivejších opatrení jednou alebo druhou zmluvnou stranou. Článok 31 Bez ohľadu na ostatné ustanovenia tejto dohody, najmä na článok 38, pri osobitnej citlivosti poľnohospodárskych a rybárskych trhov, ak dovozy produktov s pôvodom v jednej zo zmluvných strán, ktoré podliehajú koncesiám udeleným podľa článku 25, 27 a 28, spôsobia vážne narušenie trhov alebo domácich regulačných mechanizmov druhej zmluvnej strany, obe zmluvné strany ihneď začnú konzultácie, aby našli vhodné riešenie. Až do nájdenia takéhoto riešenia môže dotknutá zmluvná strana prijať vhodné opatrenia, ktoré považuje za potrebné. KAPITOLA III SPOLOČNÉ USTANOVENIA Článok 32 Ustanovenia tejto kapitoly sa uplatňujú na obchod medzi zmluvnými stranami so všetkými výrobkami, pokiaľ sa tu a v protokoloch 1, 2 a 3 neustanovuje inak. Článok 33 Pozastavenie 1. Odo dňa nadobudnutia platnosti tejto dohody sa v obchode medzi Spoločenstvom a Chorvátskom nezavedú žiadne nové clá na dovozy alebo vývozy alebo poplatky s rovnocenným účinkom, ani sa nezvýšia tie, ktoré sa už uplatňujú. 2. Odo dňa nadobudnutia platnosti tejto dohody sa v obchode medzi Spoločenstvom a Chorvátskom nezavedú žiadne nové množstvové obmedzenia na dovozy alebo vývozy alebo opatrenie s rovnocenným účinkom, ani sa nesprísnia tie, ktoré už existujú. 3. Bez toho, aby boli dotknuté výhody poskytnuté podľa článku 26, ustanovenia odsekov 1 a 2 tohto článku žiadnym spôsobom neobmedzujú výkon príslušných poľnohospodárskych politík Chorvátska a Spoločenstva alebo prijímanie akýchkoľvek opatrení na základe týchto politík, pokiaľ nie je dotknutý dovozný režim v prílohách III, IV písm. a), b), c), d), e), f) a V písm. a) a b). Článok 34 Zákaz fiškálnej diskriminácie 1. Zmluvné strany sa zdržia a v prípade existencie zrušia každé opatrenie alebo postup vnútornej fiškálnej povahy, ktorý priamo alebo nepriamo zakladá diskrimináciu medzi výrobkami jednej zmluvnej strany a podobných výrobkov s pôvodom na území druhej zmluvnej strany. 2. Výrobky vyvezené na územie jednej zo zmluvných strán nesmú priniesť zisk z preplácania vnútorných nepriamych daní prekračujúcich výšku nepriamych daní, ktoré sú na ne uložené. Článok 35 Ustanovenia týkajúce sa zrušenia ciel na dovozy sa uplatňujú aj na clá fiškálnej povahy. Článok 36 Colná únia, zóny voľného obchodu, cezhraničné dojednania 1. Táto dohoda nevylučuje zachovanie alebo zriadenie colných únií, zón voľného obchodu alebo dojednaní pre pohraničný styk, pokiaľ sa nemenia obchodné dojednania stanovené v tejto dohode. 2. Počas prechodných období vymedzených v článku 18 táto dohoda nemá vplyv na vykonávanie osobitných preferenčných dojednaní, ktorými sa riadi pohyb tovaru, ktoré sú buď stanovené v pohraničných dohodách uzavretých skôr medzi jedným alebo viacerými členskými štátmi a Socialistickou federatívnou republikou Juhoslávia a boli postúpené na Chorvátsko, alebo ktoré vyplývajú z dvojstranných dohôd vymedzených v hlave III, uzavretých Chorvátskom na podporu regionálneho obchodu. 3. V rámci Stabilizačnej a asociačnej rade sa medzi zmluvnými stranami uskutočňujú porady ohľadom dohôd uvedených v odsekoch 1 a 2 tohto článku a na žiadosť aj ohľadom ostatných hlavných otázok týkajúcich sa príslušných obchodných politík voči tretím krajinám. Najmä v prípade tretej krajiny pristupujúcej k Spoločenstvu sa takéto porady uskutočnia, aby sa zabezpečilo zohľadnenie vzájomných záujmov Spoločenstva a Chorvátska určených v tejto dohode. Článok 37 Dumping 1. Ak jedna zo zmluvných strán zistí, že v obchode s druhou stranou v zmysle článku VI GATT 1994 dochádza k dumpingu, môže táto zmluvná strana v súlade s Dohodou o vykonávaní článku VI GATT 1994 a svojimi vlastnými súvisiacimi vnútornými právnymi predpismi prijať proti tomuto postupu vhodné opatrenia. 2. Vzhľadom na odsek 1 tohto článku musí byť o prípade dumpingu informovaná Stabilizačná a asociačná rada, hneď ako začnú orgány zmluvnej strany dovozu s vyšetrovaním. Pokiaľ sa dumping v zmysle článku VI GATT neukončí, alebo ak sa do 30 dní odo dňa predloženia tejto veci Stabilizačnej a asociačnej rade nenájde žiadne iné uspokojivé riešenie, môže zmluvná strana dovozu prijať vhodné opatrenia. Článok 38 Všeobecná ochranná doložka 1. V prípade, že sa nejaký výrobok jednej zmluvnej strany dováža na územie druhej zmluvnej strany v takých zvýšených množstvách a na základe takých podmienok, ktoré spôsobujú alebo hrozia spôsobiť: — vážne poškodenie domáceho priemyslu podobných alebo priamo konkurenčných výrobkov na území zmluvnej strany dovozu, alebo — vážne narušenie v akomkoľvek odvetví hospodárstva alebo ťažkosti, ktoré by mohli zapríčiniť vážne zhoršenie hospodárskej situácie regiónu zmluvnej strany dovozu, zmluvná strana dovozu môže prijať vhodné opatrenia podľa podmienok a v súlade s postupmi ustanovenými v tomto článku. 2. Spoločenstvo a Chorvátsko uplatňujú ochranné opatrenia navzájom iba v súlade s ustanoveniami tejto dohody. Tieto opatrenia nesmú prekročiť rámec potrebný na odstránenie vzniknutých ťažkostí a mali by obvykle pozostávať z pozastavenia ďalšieho znižovania akejkoľvek uplatniteľnej colnej sadzby, ustanovenej podľa tejto dohody pre dotknutý výrobok, alebo zo zvýšenia colnej sadzby pre tento výrobok. Tieto opatrenia obsahujú jasné prvky, ktoré najneskôr do konca stanoveného obdobia povedú k ich postupnému odstráneniu. Opatrenia sa neprijímajú na obdobie, ktoré presahuje jeden rok. Za veľmi výnimočných okolností sa môžu prijať opatrenia na celkové obdobie maximálne troch rokov. Na dovoz výrobku, ktorý predtým podliehal takémuto opatreniu, sa počas obdobia aspoň troch rokov od skončenia opatrenia nebude vzťahovať žiadne ochranné opatrenie. 3. V prípadoch vymedzených v tomto článku pred prijatím opatrení, ktoré sú v ňom ustanovené, alebo v prípadoch, na ktoré sa uplatňuje odsek 4 písm. b), hneď, ako je to možné, Spoločenstvo alebo Chorvátsko, podľa potreby, poskytne Stabilizačnej a asociačnej rade všetky príslušné informácie s cieľom hľadania prijateľného riešenia pre obe zmluvné strany. 4. Na vykonávanie uvedených odsekov sa uplatňujú tieto ustanovenia: a) Ťažkosti vyplývajúce zo situácie uvedenej v tomto článku sú predmetom skúmania Stabilizačnej a asociačnej rady, ktorá môže prijať akékoľvek rozhodnutie potrebné na odstránenie týchto ťažkostí. Ak Stabilizačná a asociačná rada alebo zmluvná strana vývozu neprijala rozhodnutie odstraňujúce tieto ťažkosti, alebo ak sa do 30 dní odo dňa predloženia tejto záležitosti Stabilizačnej a asociačnej rade nedosiahne žiadne iné uspokojivé riešenie, môže zmluvná strana dovozu v súlade s týmto článkom prijať vhodné opatrenia na odstránenie problému. Pri výbere ochranných opatrení sa musia uprednostniť tie, ktoré najmenej narúšajú fungovanie dojednaní stanovených v tejto dohode. b) Keď mimoriadne a kritické okolnosti, ktoré si vyžadujú okamžité opatrenia, neumožňujú mať k dispozícii informácie alebo vykonať preskúmanie vopred, dotknutá zmluvná strana môže v situáciách podľa tohto článku bezodkladne uplatniť preventívne opatrenia potrebné na riešenie tejto situácie a bezodkladne o tom informuje druhú zmluvnú stranu. 5. Ochranné opatrenia sa bezodkladne oznamujú Stabilizačnej a asociačnej rade a sú predmetom pravidelných porád v rámci tohto orgánu, najmä s cieľom stanoviť časový harmonogram pre ich zrušenie, hneď ako to okolnosti umožňujú. 6. V prípade, že Spoločenstvo alebo Chorvátsko podriadi dovozy výrobkov, ktoré môžu vyvolať ťažkosti uvedené v tomto článku, administratívnemu postupu, ktorého cieľom je rýchle získanie informácií o vývoji obchodných tokov, informuje o tom druhú zmluvnú stranu. Článok 39 Doložka o nedostatku 1. V prípadoch, keď dodržiavanie ustanovení tejto hlavy vedie ku: a) kritickému nedostatku alebo hrozbe nedostatku potravín alebo iných výrobkov, ktoré sú nevyhnutné pre zmluvnú stranu vývozu, alebo b) opätovnému vývozu výrobku, voči ktorému zmluvná strana vývozu zachováva množstvové obmedzenia na vývoz, exportné clá alebo opatrenia, alebo poplatky s rovnocenným účinkom do tretej krajiny, a pokiaľ situácie uvedené vyššie vyvolávajú alebo pravdepodobne vyvolajú vážne ťažkosti zmluvnej strane vývozu, uvedená zmluvná strana môže prijať príslušné opatrenia na základe podmienok a v súlade s postupmi ustanovenými v tomto článku. 2. Pri výbere opatrení musia uprednostniť tie, ktoré najmenej narúšajú fungovanie dojednaní tejto dohody. Takéto opatrenia sa neuplatňujú spôsobom, ktorý by znamenal svojvoľnú alebo nezdôvodniteľnú diskrimináciu tam, kde prevládajú rovnaké podmienky alebo skryté obmedzenie obchodu, a takéto opatrenia sa odstránia v prípade, keď podmienky už neodôvodňujú ich zachovanie. 3. Pred prijatím opatrení stanovených v odseku 1 tohto článku alebo hneď, ako je to možné v prípadoch, na ktoré sa uplatňuje odsek 4 tohto článku, Spoločenstvo alebo Chorvátsko, podľa potreby, poskytne Stabilizačná a asociačná rada všetky príslušné informácie s cieľom hľadania riešenia prijateľného pre obe zmluvné strany. Zmluvné strany sa môžu v rámci Stabilizačnej a asociačnej rady dohodnúť na prostriedkoch potrebných na odstránenie týchto ťažkostí. Ak sa do 30 dní odo dňa predloženia tejto záležitosti Stabilizačnej a asociačnej rade nedosiahne žiadna dohoda, môže zmluvná strana vývozu na základe tohto článku uplatňovať opatrenia na vývoz dotknutého výrobku. 4. Keď mimoriadne a kritické okolnosti, ktoré si vyžadujú okamžité opatrenia, neumožňujú mať k dispozícii informácie alebo vykonať preskúmanie vopred, Spoločenstvo alebo Chorvátsko, podľa potreby, môže bezodkladne uplatňovať preventívne opatrenia potrebné na riešenie tejto situácie a bezodkladne o tom informuje druhú zmluvnú stranu. 5. Akékoľvek opatrenia, uplatňované podľa tohto článku, sa bezodkladne oznamujú Stabilizačnej a asociačnej rade a sú predmetom pravidelných porád v rámci tohto orgánu, najmä s cieľom stanoviť časový harmonogram na ich zrušenie, hneď ako to okolnosti umožňujú. Článok 40 Štátne monopoly Chorvátsko postupne prispôsobuje všetky štátne monopoly obchodnej povahy tak, aby zabezpečilo, že do konca štvrtého roka po nadobudnutí platnosti tejto dohody nebude existovať medzi štátnymi príslušníkmi členských štátov a Chorvátska žiadna diskriminácia týkajúca sa podmienok, za ktorých sa tovar obstaráva a uvádza na trh. Stabilizačná a asociačná rada musí byť informovaná o opatreniach prijatých na účely dosiahnutia tohto cieľa. Článok 41 Protokol 4 stanovuje pravidlá pôvodu pre uplatňovanie colných preferencií ustanovených v tejto dohode. Článok 42 Povolené obmedzenia Táto dohoda nevylučuje zákazy ani obmedzenia na dovozy, vývozy alebo tranzit tovaru z dôvodu verejnej morálky, verejného poriadku alebo verejnej bezpečnosti; ochrany zdravia a života ľudí alebo zvierat, ochrany rastlín, ochrany národných pamiatok umeleckej, historickej alebo archeologickej hodnoty alebo ochrany duševného, priemyselného a obchodného vlastníctva, alebo predpisov týkajúcich sa zlata a striebra. Tieto zákazy alebo obmedzenia však nesmú byť prostriedkami svojvoľnej diskriminácie alebo skrytého obmedzovania obchodu medzi zmluvnými stranami. Článok 43 Obidve zmluvné strany súhlasia, že budú spolupracovať na znižovaní potenciálu pre podvod pri uplatňovaní obchodných ustanovení tejto dohody. Bez ohľadu na ostatné ustanovenia tejto dohody, najmä články 31, 38 a 89 a protokol 4, ak jedna zmluvná strana zistí, že existujú dostatočné dôkazy o podvode, ako napr. značný nárast obchodu s výrobkami jednej zmluvnej strany do druhej zmluvnej strany, ktorý presahuje úroveň odrážajúcu hospodárske podmienky, ako sú bežné výrobné a exportné kapacity, alebo neposkytnutie administratívnej spolupráce, ktorá je potrebná pre overovanie dokladov o pôvode druhou zmluvnou stranou, obe zmluvné strany začnú s konzultáciami s cieľom nájsť vhodné riešenie. Pokým sa toto riešenie nenájde, môže dotknutá strana prijať vhodné opatrenia, ktoré považuje za potrebné. Pri výbere opatrení sa musia uprednostniť tie, ktoré najmenej narúšajú fungovanie opatrení stanovených v tejto dohode. Článok 44 Uplatňovanie tejto dohody sa nedotýka uplatňovania ustanovení právnych predpisov Spoločenstva na Kanárske ostrovy. HLAVA V POHYB PRACOVNÍKOV, USADENIE SA, POSKYTOVANIE SLUŽIEB, KAPITÁL KAPITOLA I POHYB PRACOVNÍKOV Článok 45 1. Pokiaľ podmienky a spôsoby uplatniteľné v každom členskom štáte neustanovujú inak: — zaobchádzanie poskytované pracovníkom, ktorí sú chorvátskymi štátnymi príslušníkmi a ktorí sú zamestnaní na území členského štátu v súlade so zákonom, nie je založené na diskriminácii na základe štátnej príslušnosti, pokiaľ ide o pracovné podmienky, odmeňovanie alebo prepúšťanie, v porovnaní s vlastnými štátnymi príslušníkmi, — oprávnene sa zdržiavajúci manželský partner a deti pracovníka zamestnaného na území členského štátu v súlade so zákonom s výnimkou sezónnych pracovníkov a pracovníkov, ktorí prichádzajú na základe dvojstranných dohôd v zmysle článku 46, pokiaľ nie je stanovené takýmito dohodami inak, majú prístup na pracovný trh daného členského štátu počas obdobia, počas ktorého je daný pracovník oprávnený v danom členskom štáte sa zdržiavať kvôli zamestnaniu. 2. Chorvátsko prizná, s výhradou podmienok a spôsobov v tejto krajine, zaobchádzanie uvedené v odseku 1 pracovníkom, ktorí sú štátnymi príslušníkmi členského štátu a sú zamestnaní na jeho území v súlade so zákonom, ako aj ich manželským partnerom a deťom, ktoré sa v danej krajine oprávnene zdržiavajú. Článok 46 1. Pri zohľadnení situácie na pracovnom trhu v členských štátoch, pokiaľ ich právne predpisy neustanovujú inak a pri rešpektovaní pravidiel účinných v členských štátoch v oblasti mobility pracovníkov: — existujúce nástroje prístupu k zamestnaniu pre chorvátskych pracovníkov priznané členskými štátmi na základe dvojstranných dohôd by mali zostať zachované a, pokiaľ možno, mali by sa zlepšovať, — ostatné členské štáty preskúmajú možnosť uzavretia podobných dohôd. 2. Stabilizačná a asociačná rada preskúmava udelenie ostatných zlepšení, vrátane nástrojov prístupu k odborným školeniam, v súlade s pravidlami a postupmi účinnými v členských štátoch a pri zohľadnení situácie na pracovnom trhu členských štátov a Spoločenstva. Článok 47 1. Ustanovia sa pravidlá na koordinovanie systému sociálneho zabezpečenia pre pracovníkov chorvátskej štátnej príslušnosti legálne zamestnaných na území členského štátu a pre členov ich rodín, ktoré sa tam oprávnene zdržiavajú. Na tento účel rozhodnutie Stabilizačnej a asociačnej rady, ktoré by nemalo ovplyvniť žiadne práva ani povinnosti vyplývajúce z dvojstranných dohôd, ak takéto dohody zabezpečujú výhodnejší prístup, realizuje nasledujúce ustanovenia: — všetky obdobia poistenia, zamestnania alebo pobytu, ukončené týmito pracovníkmi v rôznych členských štátoch, sa spočítajú na účely dôchodkov a starobných dávok, invalidity alebo úmrtia a na účely zdravotnej starostlivosti pre takýchto pracovníkov a ich rodinných príslušníkov, — akékoľvek dôchodky alebo starobné dávky, úmrtia, pracovného úrazu alebo choroby z povolania alebo z nich vyplývajúcej invalidity, s výnimkou nepríspevkových dávok, sú voľne prevoditeľné pri sadzbe, ktorá sa uplatňuje podľa práva dlžného členského štátu alebo štátov, — dotknutí pracovníci poberajú rodinné prídavky pre členov svojich rodín, ako je vymedzené vyššie. 2. Chorvátsko prizná pracovníkom, ktorí sú štátnymi príslušníkmi členského štátu a sú legálne zamestnaní na jeho území, a príslušníkom ich rodín, ktoré sa tam oprávnene zdržiavajú, zaobchádzanie podobné zaobchádzaniu vymedzenému v druhej a tretej zarážke odseku 1. KAPITOLA II USADENIE SA Článok 48 Na účely tejto dohody: a) ‚Spoločnosť Spoločenstva’ alebo ‚chorvátska spoločnosť’ znamená spoločnosť, ktorá je založená v súlade s právnymi predpismi členského štátu alebo Chorvátska a ktorá má sídlo, ústredie alebo hlavné miesto podnikania na území Spoločenstva alebo Chorvátska. Ak by však spoločnosť alebo firma založená v súlade s právnymi predpismi členského štátu alebo Chorvátska mala na území Spoločenstva alebo Chorvátska len svoje sídlo, tak aby bola spoločnosť považovaná za spoločnosť Chorvátska alebo Spoločenstva, jej činnosť sa musí vyznačovať skutočným a trvalým prepojením s ekonomikou jedného z členských štátov alebo Chorvátska. b) ‚Dcérska spoločnosť’ znamená spoločnosť, ktorú účinne kontroluje prvá spoločnosť. c) ‚Pobočka’ spoločnosti znamená miesto podnikania, ktoré nemá právnu subjektivitu a ktoré má formu trvalosti, ako napr. rozšírenie materskej spoločnosti, má svoje riadenie a je materiálovo vybavená na podnikateľské rokovania s tretími stranami tak, aby tretie strany, aj keď vedia, že v prípade potreby sa musí nadviazať právny vzťah s materskou spoločnosťou, ktorej hlavné sídlo je v zahraničí, nemuseli rokovať priamo s takouto materskou spoločnosťou, ale mohli vykonávať podnikateľské kroky na mieste podnikania predstavujúce rozšírenie. d) ‚Usadenie sa’ znamená: i) pokiaľ ide o štátnych príslušníkov, právo začať vykonávať hospodárske činnosti ako samostatne zárobkovo činné osoby a zriaďovať podniky, najmä spoločnosti, ktoré efektívne kontrolujú. Samostatná zárobková činnosť a obchodné podnikanie zo strany štátnych príslušníkov nesmie byť rozšírené na hľadanie a prijímanie zamestnania na trhu práce alebo delegovať právo prístupu na trh práce inej strane. Ustanovenia tejto kapitoly sa neuplatňujú na tých, ktorí nie sú výhradne samostatne zárobkovo činní; ii) pokiaľ ide o spoločnosti Spoločenstva alebo chorvátske spoločnosti, právo začať hospodárske činnosti prostredníctvom založenia dcérskych spoločností a pobočiek v Chorvátsku alebo v Spoločenstve. e) ‚Prevádzky’ znamená vykonávanie hospodárskych činností; f) ‚Hospodárske činnosti’ v zásade zahŕňajú činnosti priemyselného, obchodného a odborného charakteru a remeselnícke činnosti; g) ‚Štátny príslušník Spoločenstva’ a ‚chorvátsky štátny príslušník’ znamená fyzickú osobu, ktorá je štátnym príslušníkom niektorého z členských štátov alebo Chorvátska; h) Pokiaľ ide o medzinárodnú námornú dopravu, vrátane intermodálnych operácií zahrňujúcich morské úseky, na štátnych príslušníkov členských štátov alebo Chorvátska usadených mimo Spoločenstva alebo Chorvátska a námorné prepravné spoločnosti usadené mimo Spoločenstva alebo Chorvátska a kontrolované štátnymi príslušníkmi členského štátu alebo Chorvátska sa tiež vzťahujú ustanovenia tejto kapitoly a kapitoly III, ak sú ich plavidlá registrované v tomto členskom štáte alebo v Chorvátsku v súlade s ich príslušnými právnymi predpismi. i) ‚Finančné služby’ znamenajú činnosti uvedené v prílohe VI. Stabilizačná a asociačná rada môže rozsah uvedenej prílohy rozšíriť alebo upraviť. Článok 49 1. Chorvátsko uľahčí na svojom území zriaďovanie prevádzok spoločnosťami Spoločenstva a jeho štátnymi príslušníkmi. Na tento účel po nadobudnutí platnosti tejto dohody poskytne: i) pokiaľ ide o zriaďovanie spoločností Spoločenstva, zaobchádzanie nie menej priaznivé ako zaobchádzanie priznané svojim vlastným spoločnostiam alebo spoločnostiam tretích krajín, podľa toho, ktoré je priaznivejšie, a ii) pokiaľ ide o prevádzku dcérskych spoločností a pobočiek spoločností Spoločenstva v Chorvátsku, po ich usadení, zaobchádzanie nie menej priaznivé ako zaobchádzanie priznané vlastným spoločnostiam a pobočkám alebo akejkoľvek dcérskej spoločnosti a pobočke spoločnosti tretej krajiny, podľa toho, ktoré je priaznivejšie. 2. Zmluvné strany neprijmú žiadne nové nariadenia ani opatrenia, ktoré v porovnaní so svojimi vlastnými spoločnosťami zavádzajú diskrimináciu, pokiaľ ide o usadenie spoločností Spoločenstva a chorvátskych spoločností na ich území alebo pokiaľ ide o ich prevádzky po usadení. 3. Spoločenstvo a jeho členské štáty priznajú po nadobudnutí platnosti tejto dohody: i) pokiaľ ide o usadzovanie chorvátskych spoločností, zaobchádzanie nie menej priaznivé ako zaobchádzanie priznané členskými štátmi svojim vlastným spoločnostiam alebo spoločnostiam tretích krajín, podľa toho, ktoré je priaznivejšie; ii) pokiaľ ide o prevádzku dcérskych spoločností a pobočiek chorvátskych spoločností, usadených na ich území, zaobchádzanie nie menej priaznivé ako zaobchádzanie priznané členskými štátmi svojim vlastným spoločnostiam a pobočkám alebo akejkoľvek dcérskej spoločnosti a pobočke spoločnosti tretej krajiny usadenej na ich území, podľa toho, ktoré je priaznivejšie. 4. Štyri roky po nadobudnutí platnosti tejto dohody Stabilizačná a asociačná rada stanoví spôsoby na rozšírenie uvedených ustanovení pre usadenie štátnych príslušníkov oboch zmluvných strán dohody na začatie vykonávania hospodárskych činností ako samostatne zárobkovo činné osoby. 5. Bez ohľadu na ustanovenia tohto článku: a) dcérske spoločnosti a pobočky spoločností Spoločenstva majú od dátumu nadobudnutia platnosti tejto dohody právo používať a prenajímať nehnuteľnosti v Chorvátsku; b) dcérske spoločnosti spoločností Spoločenstva majú tiež právo nadobúdať a vykonávať vlastnícke práva k nehnuteľnostiam ako chorvátske spoločnosti a, pokiaľ ide o verejný tovar/tovar všeobecného záujmu, tie isté práva, aké majú chorvátske spoločnosti, ak tieto práva sú potrebné na vykonávanie hospodárskych činností, pre ktoré boli usadené; okrem prírodných zdrojov, poľnohospodárskej pôdy, lesov a lesnej pôdy. Štyri roky po nadobudnutí platnosti tejto dohody Stabilizačná a asociačná rada stanoví spôsoby pre rozšírenie práv podľa tohto odseku na vylúčené odvetvia. c) Štyri roky po nadobudnutí platnosti tejto dohody Stabilizačná a asociačná rada preskúma možnosť rozšírenia práv podľa písmena b) vrátane práv vo vylúčených odvetviach na pobočky spoločností Spoločenstva. Článok 50 1. Ak ustanovenia článku 49 neustanovujú inak, s výnimkou finančných služieb uvedených v prílohe VI, každá zmluvná strana môže regulovať usadenie sa a činnosť spoločností a štátnych príslušníkov na svojom území, pokiaľ tieto nariadenia nie sú diskriminačné voči spoločnostiam a štátnym príslušníkom druhej zmluvnej strany v porovnaní s vlastnými spoločnosťami a štátnymi príslušníkmi. 2. Pokiaľ ide o finančné služby, bez ohľadu na ostatné ustanovenia tejto dohody sa zmluvnej strane nesmie brániť v prijímaní opatrení z dôvodov opatrnosti, vrátane ochrany investorov, deponentov, poistníkov alebo osôb, ktorým má poskytovateľ finančných služieb fiduciárnu povinnosť, alebo aby zabezpečila integritu a stabilitu finančného systému. Takéto opatrenia sa nesmú použiť na obchádzanie povinností zmluvnej strany vyplývajúcich z tejto dohody. 3. Nič v tejto dohode sa nesmie vykladať tak, aby sa od zmluvnej strany vyžadovalo zverejnenie informácií týkajúcich sa záležitostí a účtov jednotlivých zákazníkov alebo akýchkoľvek dôverných alebo majetkových informácií vo vlastníctve verejnoprávnych subjektov. Článok 51 1. Ustanovenia tejto kapitoly sa neuplatňujú na letecké dopravné služby, vnútrozemské vodné dopravné služby a námorné kabotážne služby. 2. Stabilizačná a asociačná rada môže vydávať odporúčania na zlepšenie usadenia sa a prevádzok v oblastiach, na ktoré sa vzťahuje odsek 1. Článok 52 1. Ustanovenia článkov 49 a 50 nebránia uplatňovaniu určitých pravidiel zmluvnou stranou týkajúcich sa usadenia sa na jej území a prevádzkovania pobočiek spoločností inej zmluvnej strany, ktoré nie sú zapísané v obchodnom registri na území prvej strany, pričom tieto pravidlá sú opodstatnené právnymi alebo technickými rozdielmi medzi takýmito pobočkami v porovnaní s pobočkami spoločností zapísaných v obchodnom registri na jej území alebo, pokiaľ ide o finančné služby, z dôvodov opatrnosti. 2. Rozdiel v zaobchádzaní nesmie byť väčší, ako je prísne nevyhnutné v dôsledku takýchto právnych alebo technických rozdielov, alebo pokiaľ ide o finančné služby, z dôvodov opatrnosti. Článok 53 S cieľom uľahčiť štátnym príslušníkom Spoločenstva a chorvátskym štátnym príslušníkom začatie a vykonávanie regulovaných povolaní v Chorvátsku a v Spoločenstve, Stabilizačná a asociačná rada skúma, aké kroky je potrebné prijať pre vzájomné uznávanie kvalifikácií. Na tento účel môže prijať akékoľvek nevyhnutné opatrenia. Článok 54 1. Spoločnosť Spoločenstva alebo chorvátska spoločnosť usadená na území Chorvátska alebo Spoločenstva je oprávnená zamestnávať alebo zamestnať prostredníctvom niektorej zo svojich dcérskych spoločností alebo pobočiek, v súlade s právnymi predpismi platnými v hostiteľskej krajine usadenia, na území Chorvátska a Spoločenstva, zamestnancov, ktorí sú štátnymi príslušníkmi členských štátov Spoločenstva a Chorvátska, ak takýto zamestnanci sú kľúčovými pracovníkmi, ako sú definovaní v odseku 2, a ak sú zamestnaní výlučne spoločnosťami, dcérskymi spoločnosťami alebo pobočkami. Povolenia na pobyt a pracovné povolenia takýchto zamestnancov sa vzťahujú len na dobu takéhoto zamestnania. 2. Kľúčoví zamestnanci vyššie uvedených spoločností (ďalej len ‚organizácie’) sú ‚vnútropodnikoví preložení zamestnanci’, ako sú definovaní v písmene c) tohto odseku, v nasledujúcich kategóriách, ak je organizácia právnickou osobou a ak dotknuté osoby zamestnávala organizácia, alebo boli partnermi v tejto organizácii (iní ako väčšinoví akcionári) aspoň počas obdobia jedného roka bezprostredne pre takýmto preložením: a) vyššie postavení zamestnanci organizácie, ktorí priamo riadia chod zariadenia, sú všeobecne kontrolovaní alebo riadení v zásade správnou radou alebo akcionármi podniku alebo podobného orgánu, vrátane: — riadenia organizácie alebo oddelenia, alebo nižšieho článku organizácie, — dozoru a kontroly práce ostatných kontrolných, odborných alebo vedúcich zamestnancov, — právomoci osobne prijímať do zamestnania a prepúšťať zo zamestnania, alebo odporúčať prijatie alebo prepustenie, alebo právomoci týkajúce sa iných personálnych činností; b) osoby zamestnávané organizáciou, ktoré majú mimoriadne znalosti nevyhnutné pre služby poskytované zariadením, pre výskumné zariadenie, techniky alebo manažment. Posúdenie takýchto znalostí môže odrážať okrem poznatkov špecifických pre zariadenie aj vysokú úroveň kvalifikácie týkajúcej sa daného typu práce alebo obchodu, ktorý vyžaduje špecifické technické znalosti, vrátane členstva v akreditovaných povolaniach; c) ‚vnútropodnikový preložený zamestnanec’ je definovaný ako fyzická osoba pracujúca v rámci organizácie na území zmluvnej strany, ktorá je dočasne preložená v kontexte vykonávania hospodárskych činností na území druhej zmluvnej strany; dotknutá organizácia musí mať svoje hlavné miesto podnikania na území zmluvnej strany a preloženie musí byť do zariadenia (pobočky, dcérskej spoločnosti) tejto organizácie skutočne vykonávajúcej podobné hospodárske činnosti na území druhej zmluvnej strany. 3. Vstup na územie a dočasná prítomnosť na území Spoločenstva a Chorvátska štátnych príslušníkov Chorvátska a Spoločenstva je povolený, ak títo zástupcovia spoločností sú osoby pracujúce vo vyšších funkciách, ako sú uvedené v odseku 2 písm. a) vyššie, v rámci spoločnosti a sú zodpovední za založenie dcérskej spoločnosti Spoločenstva alebo pobočky chorvátskej spoločnosti, alebo chorvátskej dcérskej spoločnosti alebo pobočky spoločnosti Spoločenstva v členskom štáte resp. v Chorvátsku, ak: — títo zástupcovia sa nezúčastňujú priamych obchodov ani poskytovania služieb a — spoločnosť má svoje hlavné miesto podnikania mimo Spoločenstva alebo Chorvátska a nemá žiadnych iných zástupcov, kancelárie, pobočky ani dcérske spoločnosti v danom členskom štáte alebo Chorvátsku. Článok 55 Počas prvých troch rokov odo dňa nadobudnutia platnosti tejto dohody môže Chorvátsko dočasne zaviesť opatrenia, ktoré sa odchyľujú od ustanovení tejto kapitoly, pokiaľ ide o usadenie spoločností Spoločenstva a štátnych príslušníkov v niektorých odvetviach, ktoré: — sú v procese reštrukturalizácie alebo čelia vážnym ťažkostiam, najmä ak ich súčasťou sú aj závažné sociálne problémy v Chorvátsku, alebo — čelia vylúčeniu alebo drastickému zníženiu celkového podielu chorvátskych spoločností alebo štátnych príslušníkov na trhu danom odvetví alebo priemysle Chorvátska, alebo — sú novými priemyselnými odvetviami v Chorvátsku. Takéto opatrenia: i) sa prestanú uplatňovať najneskôr päť rokov po nadobudnutí platnosti tejto dohody; ii) musia byť primerané a nevyhnutné na nápravu situácie a iii) nesmú zavádzať diskrimináciu voči činnostiam spoločností alebo štátnych príslušníkov Spoločenstva už usadených v Chorvátsku v čase zavedenia daného opatrenia v porovnaní s chorvátskymi spoločnosťami alebo štátnymi príslušníkmi. Pri navrhovaní a uplatňovaní takýchto opatrení Chorvátsko vždy, keď je to možné, poskytne spoločnostiam alebo štátnym príslušníkom Spoločenstva preferenčné zaobchádzanie a v žiadnom prípade neposkytne menej priaznivé zaobchádzanie ako zaobchádzanie poskytnuté spoločnostiam alebo štátnym príslušníkom z akejkoľvek tretej krajiny. Pred prijatím takýchto opatrení Chorvátsko komzultuje so Stabilizačnou a asociačnou radou a neuvedie ich do účinnosti pred uplynutím jednomesačného obdobia nasledujúceho po oznámení konkrétnych opatrení, ktoré má Chorvátsko zaviesť, Stabilizačnej a asociačnej rade, s výnimkou prípadov, keď si hrozba nenapraviteľných škôd vyžaduje prijatie naliehavých opatrení, a v takomto prípade Chorvátsko konzultuje so Stabilizačnou a asociačnou radou ihneď po ich prijatí. Po skončení tretieho roku po nadobudnutí platnosti tejto dohody môže Chorvátsko zaviesť alebo zachovať takéto opatrenia iba so súhlasom Stabilizačnej a asociačnej rady a za podmienok určených Stabilizačnou a asociačnou radou. KAPITOLA III POSKYTOVANIE SLUŽIEB Článok 56 1. Zmluvné strany sa zaväzujú, že v súlade s nasledujúcimi ustanoveniami prijmú všetky potrebné opatrenia, aby postupne umožnili poskytovanie služieb spoločnosťami alebo štátnymi príslušníkmi Spoločenstva alebo Chorvátska, ktorí sú usadení v inej zmluvnej strane, ako je strana osoby, pre ktorú sú služby určené. 2. Zmluvné strany, v súlade s liberalizačným procesom uvedeným v odseku 1, povolia dočasný pohyb fyzickým osobám poskytujúcim služby alebo ktoré sú zamestnané poskytovateľom služieb ako kľúčoví zamestnanci, ako sú definovaní v článku 54, vrátane fyzických osôb, ktoré sú zástupcami spoločnosti alebo štátneho príslušníka Spoločenstva alebo Chorvátska, a ktoré sa uchádzajú o dočasný vstup na účely rokovania o predaji služieb alebo uzavretia dohôd o predaji služieb pre daného poskytovateľa služieb, ak sa takíto zástupcovia nezúčastňujú priameho predaja pre verejnosť ani poskytovania samotných služieb. 3. Po štyroch rokoch po nadobudnutí platnosti tejto dohody Stabilizačná a asociačná rada prijme opatrenia potrebné na postupné vykonávanie ustanovení odseku 1. Zohľadní sa pokrok, ktorý zmluvné strany dosiahli pri aproximácii svojich právnych poriadkov. Článok 57 1. Zmluvné strany neprijmú žiadne opatrenia, ani nevykonajú žiadne kroky, ktoré by viedli k podmienkam výrazne sprísneným pre poskytovanie služieb štátnymi príslušníkmi alebo spoločnosťami Spoločenstva a Chorvátska, usadenými v inej zmluvnej strane, ako je zmluvná strana osoby, pre ktorú sú služby určené, v porovnaní so situáciou existujúcou v deň pred nadobudnutím platnosti tejto dohody. 2. Ak jedna zmluvná strana sa domnieva, že opatrenia zavedené druhou zmluvnou stranou po nadobudnutí platnosti tejto dohody vedú k situácii výrazne prísnenejšej, pokiaľ ide o poskytovanie služieb, v porovnaní so situáciou existujúcou v deň nadobudnutia platnosti tejto dohody, táto prvá zmluvná strana môže žiadať od druhej zmluvnej strany, aby začala konzultácie. Článok 58 So zreteľom na poskytovanie dopravných služieb medzi Spoločenstvom a Chorvátskom sa uplatňujú tieto ustanovenia: 1. Pokiaľ ide o vnútrozemskú dopravu, Protokol 6 ustanovuje pravidlá, ktoré sa uplatňujú na vzťah medzi zmluvnými stranami s cieľom zabezpečiť najmä neobmedzenú cestnú tranzitnú dopravu cez Chorvátsko a Spoločenstvo ako celok, účinné uplatňovanie zásady nediskriminácie a postupnú harmonizáciu chorvátskej dopravnej legislatívy s legislatívou Spoločenstva. 2. Pokiaľ ide o medzinárodnú námornú dopravu, zmluvné strany sa zaväzujú účinne uplatňovať zásadu neobmedzeného prístupu na trh a k doprave na obchodnom základe. a) Vyššie uvedené ustanovenie sa nedotýka práv a povinností podľa Kódexu OSN o prevádzkovaní pravidelnej linkovej dopravy, ako ich uplatňuje jedna alebo druhá zmluvná strana tejto dohody. Spoje na nepravidelných linkách môžu byť voľne prevádzkované a môžu konkurovať pravidelným spojom, pokiaľ sa budú riadiť zásadou čestnej hospodárskej súťaže na komerčnom základe; b) zmluvné strany potvrdzujú svoj záväzok rešpektovať prostredie voľnej hospodárskej súťaže, ktoré je základnou črtou veľkoobchodu s pevnými a tekutými nákladmi. 3. Pri uplatňovaní zásad odseku 2 zmluvné strany: a) nezavedú doložky o delení nákladu v budúcich dvojstranných dohodách s tretími krajinami iné ako tie pre mimoriadne okolnosti, keď prepravné spoločnosti na pravidelných linkách jednej alebo druhej zmluvnej strany tejto dohody by inak nemali skutočnú príležitosť uskutočňovať obchod do dotknutej tretej krajiny a z nej; b) zakážu dojednania o delení nákladu v budúcich dvojstranných dohodách týkajúcich sa veľkoobchodu s pevnými a tekutými nákladmi; c) zrušia po nadobudnutí platnosti tejto dohody všetky jednostranné opatrenia a administratívne, technické a iné prekážky, ktoré by mohli mať obmedzujúce alebo diskriminačné účinky na voľné poskytovanie služieb v medzinárodnej námornej doprave; d) každá zmluvná strana prizná, okrem iného, plavidlám, ktoré prevádzkujú štátni príslušníci alebo spoločnosti druhej zmluvnej strany, zaobchádzanie, ktoré nie je menej priaznivé ako zaobchádzanie s jej vlastnými plavidlami, pokiaľ ide o prístup do prístavov otvorených medzinárodnému obchodu, využitie infraštruktúry a pomocných námorných služieb v prístavoch, ako aj o príslušné poplatky a úhrady, colné zariadenia a pridelenie kotvísk a infraštruktúry na nakládku a vykládku. 4. S cieľom zabezpečiť koordinovaný rozvoj a progresívnu liberalizáciu dopravy medzi zmluvnými stranami podľa ich vzájomných obchodných potrieb, podmienky vzájomného prístupu na trh v oblasti leteckej dopravy sa riešia osobitnými dohodami, o ktorých budú zmluvné strany rokovať po nadobudnutí platnosti tejto dohody. 5. Pred uzavretím dohody uvedenej v odseku 4 zmluvné strany neprijmú žiadne opatrenia ani kroky, ktoré sú prísnejšie alebo viac diskriminačné v porovnaní so situáciou existujúcou pred nadobudnutím platnosti tejto dohody. 6. Chorvátsko upraví svoju legislatívu, vrátane administratívnych, technických a iných pravidiel, podľa legislatívy Spoločenstva existujúcej kedykoľvek v oblasti leteckej a vnútrozemskej dopravy, pokiaľ slúži liberalizačným účelom a vzájomnému prístupu na trhy zmluvných strán a uľahčuje pohyb cestujúcich a tovaru. 7. V zhode so spoločným pokrokom pri dosahovaní cieľov tejto kapitoly Stabilizačná a asociačná rada preskúma spôsoby tvorby podmienok potrebných na zlepšenie slobody poskytovania leteckých a vnútrozemských dopravných služieb. KAPITOLA IV BEŽNÉ PLATBY A POHYB KAPITÁLU Článok 59 Zmluvné strany sa zaväzujú schváliť, vo voľne zameniteľnej mene, v súlade s ustanoveniami článku VIII článkov Dohody o Medzinárodnom menovom fonde, všetky platby a transfery na bežnom účte platobnej bilancie medzi Spoločenstvom a Chorvátskom. Článok 60 1. Pokiaľ ide o transakcie na kapitálovom a finančnom účte platobnej bilancie po nadobudnutí platnosti tejto dohody, zmluvné strany zabezpečujú voľný pohyb kapitálu týkajúceho sa priamych investícií spoločností založených v súlade s právnymi predpismi hostiteľskej krajiny a investícií v súlade s ustanoveniami kapitoly II hlavy V a likvidácie alebo repatriácie týchto investícii a akýchkoľvek ziskov plynúcich z nich. 2. Pokiaľ ide o transakcie na kapitálovom a finančnom účte platobnej bilancie, zmluvné strany po nadobudnutí platnosti tejto dohody zabezpečia voľný pohyb kapitálu týkajúci sa úverov spojených s obchodnými transakciami alebo poskytovaním služieb, ktorých sa zúčastňuje rezident niektorej zo zmluvných strán, a finančnými pôžičkami a úvermi s dobou splatnosti viac ako jeden rok. Po nadobudnutí platnosti tejto dohody Chorvátsko úplným a vhodným využitím existujúcich postupov povolí nadobúdanie nehnuteľností v Chorvátsku štátnymi príslušníkmi členských štátov Európskej únie okrem oblastí a záležitostí uvedených prílohe VII. Do štyroch rokov od nadobudnutia platnosti tejto dohody Chorvátsko postupne prispôsobí svoju legislatívu o nadobúdaní nehnuteľností v Chorvátsku štátnymi príslušníkmi členských štátov Európskej únie, aby zabezpečilo rovnaké zaobchádzanie v porovnaní s chorvátskymi štátnymi príslušníkmi. Na konci štvrtého roku po nadobudnutí platnosti tejto dohody Stabilizačná a asociačná rada preskúma spôsoby pre rozšírenie týchto práv na oblasti a záležitosti uvedené v prílohe VII. Od štvrtého roku po nadobudnutí platnosti tejto dohody zmluvné strany tiež zabezpečia voľný pohyb kapitálu týkajúci sa investičného portfólia a finančných pôžičiek a úverov s dobou splatnosti menej ako jeden rok. 3. Bez toho, aby bol dotknutý odsek 1, zmluvné strany nezavedú žiadne nové obmedzenia na pohyb kapitálu a bežné platby medzi obyvateľmi Spoločenstva a Chorvátska a existujúce obmedzenia nebudú sprísňovať. 4. Bez toho, aby boli dotknuté ustanovenia článku 59 a tohto článku, ak za výnimočných okolností pohyb kapitálu medzi Spoločenstvom a Chorvátskom spôsobuje alebo hrozí, že spôsobí vážne ťažkosti pre vykonávanie politiky výmenného kurzu alebo menovej politiky v Spoločenstve alebo Chorvátsku, Spoločenstvo a Chorvátsko môže prijať bezpečnostné opatrenia, pokiaľ ide o pohyb kapitálu medzi Spoločenstvom a Chorvátskom na obdobie nepresahujúce šesť mesiacov, ak sú takéto opatrenia výlučne nutné. 5. Nič v uvedených ustanoveniach neobmedzuje práva hospodárskych operátorov zmluvných strán mať prospech z priaznivejšieho zaobchádzania, ktoré môže byť ustanovené v akejkoľvek existujúcej dvojstrannej alebo mnohostrannej dohode, ktorá zahŕňa zmluvné strany tejto dohody. 6. Zmluvné strany sa vzájomne konzultujú, aby uľahčili pohyb kapitálu medzi Spoločenstvom a Chorvátskom s cieľom podporiť hlavné ciele tejto dohody. Článok 61 1. Počas prvých štyroch rokov nasledujúcich po dni nadobudnutia platnosti tejto dohody zmluvné strany prijmú opatrenia umožňujúce vytváranie nevyhnutných podmienok pre postupné uplatňovanie pravidiel Spoločenstva o voľnom pohybe kapitálu. 2. Do konca štvrtého roka nasledujúceho po dni nadobudnutia platnosti tejto dohody Stabilizačná a asociačná rada určí spôsoby pre úplné uplatňovanie pravidiel Spoločenstva o voľnom pohybe kapitálu. KAPITOLA V VŠEOBECNÉ USTANOVENIA Článok 62 1. Ustanovenia tejto hlavy sa uplatňujú s výhradou obmedzení zdôvodnených verejnou politikou, verejnou bezpečnosťou alebo verejným zdravím. 2. Neuplatňujú sa na činnosti, ktoré sa na území každej zmluvnej strany spájajú, aj keď iba príležitostne, s vykonávaním verejnej moci. Článok 63 Na účely tejto hlavy nič v tejto dohode nebráni zmluvným stranám, aby uplatňovali svoje zákony a iné právne predpisy týkajúce sa vstupu a pobytu, zamestnania, pracovných podmienok a usadenia sa fyzických osôb a poskytovania služieb, pokiaľ ich neuplatňujú spôsobom, ktorý zrušuje alebo oslabuje výhody, ktoré ktorákoľvek zmluvná strana získava podľa podmienok osobitného ustanovenia tejto dohody. Toto ustanovenie sa nedotýka uplatňovania článku 62. Článok 64 Ustanovenia tejto hlavy sa vzťahujú aj na spoločnosti, ktoré sú kontrolované a výhradne spoločne vlastnené chorvátskymi spoločnosťami alebo štátnymi príslušníkmi a spoločnosťami alebo štátnymi príslušníkmi Spoločenstva. Článok 65 1. Doložka najvyšších výhod priznaná v súlade s ustanoveniami tejto hlavy sa neuplatňuje na daňové výhody, ktoré strany poskytujú alebo v budúcnosti poskytnú na základe dohôd, ktorých cieľom je zabrániť dvojitému zdaneniu alebo iných daňových dojednaní. 2. Žiadne z ustanovení tejto hlavy sa nesmie vykladať tak, aby sa zabránilo prijatiu alebo vykonávaniu akéhokoľvek opatrenia zmluvnými stranami, ktoré je zamerané na zabránenie vyhýbaniu sa alebo obchádzaniu daní podľa daňových ustanovení dohôd o zabránení dvojitému zdaneniu a iných daňových dojednaniach alebo podľa vnútroštátnej legislatívy v oblasti daní. 3. Žiadne z ustanovení tejto hlavy sa nesmie vykladať tak, aby sa členským štátom alebo Chorvátsku zabránilo pri uplatňovaní príslušných ustanovení ich legislatívy v oblasti daní rozlišovaniu medzi daňovými platcami, ktorí nie sú v rovnakom postavení, najmä pokiaľ ide o ich miesto pobytu. Článok 66 1. Zmluvné strany sa snažia vyhnúť zavedeniu obmedzujúcich opatrení, vrátane opatrení týkajúcich sa dovozu, na účely platobnej bilancie. Zmluvná strana, ktorá takéto opatrenia prijme, predloží čo najskôr druhej zmluvnej strane časový rozvrh na ich odstránenie. 2. Pokiaľ jeden alebo viacero členských štátov alebo Chorvátska je vo vážnych ťažkostiach vzhľadom na platobnú bilanciu alebo mu bezprostredne hrozia, Spoločenstvo alebo Chorvátsko, podľa potreby, môžu v súlade s podmienkami stanovenými v rámci dohody WTO prijať obmedzujúce opatrenia, vrátane opatrení týkajúcich sa dovozu, ktoré majú obmedzené trvanie a nemôžu prekračovať to, čo je nevyhnutne potrebné na nápravu situácie platobnej bilancie. Spoločenstvo alebo Chorvátsko, podľa potreby, okamžite o tom informujú druhú zmluvnú stranu. 3. Na prevody, ktoré sa týkajú investícií, a to najmä repatriácie investovaných alebo reinvestovaných súm alebo ktoréhokoľvek druhu príjmov, ktoré z toho plynú, sa nevzťahuje žiadne obmedzujúce opatrenie. Článok 67 Ustanovenia tejto hlavy sa postupne upravia, najmä vzhľadom na požiadavky vyplývajúce z článku V Všeobecnej dohody o obchode so službami (GATS). Článok 68 Ustanovenia tejto dohody sa nedotýkajú uplatňovania ktoroukoľvek zmluvnou stranou akéhokoľvek opatrenia potrebného na zabránenie obchádzania jej opatrení týkajúcich sa prístupu tretích krajín na jej trh prostredníctvom ustanovení tejto dohody. HLAVA VI APROXIMÁCIA PRÁVA, VYNÚTITEĽNOSŤ PRÁVA A PRAVIDLÁ HOSPODÁRSKEJ SÚŤAŽE Článok 69 1. Zmluvné strany uznávajú dôležitosť aproximácie existujúcej chorvátskej legislatívy s legislatívou Spoločenstva. Chorvátsko sa snaží zabezpečiť, že jeho existujúce právne predpisy a budúca legislatíva sa postupne stanú kompatibilné s acquis Spoločenstva. 2. Táto aproximácia začne dňom podpísania tejto dohody a do konca obdobia vymedzeného v článku 5 tejto dohody bude postupne rozšírená na všetky prvky acquis Spoločenstva uvedené v tejto dohode. Najmä v úvodnej fáze sa bude zameriavať na základné prvky acquis vnútorného trhu, ako aj na ostatné oblasti súvisiace s obchodom na základe programu, ktorý sa dohodne medzi Komisiou Európskych spoločenstiev a Chorvátskom. Chorvátsko tiež vymedzí po dohode s Komisiou Európskych spoločenstiev spôsoby na monitorovanie vykonávania aproximácie legislatívy a postupy vynutiteľnosti práva, ktoré sa majú prijať. Článok 70 Hospodárska súťaž a ostatné hospodárske ustanovenia 1. Pokiaľ to môže ovplyvniť obchod medzi Spoločenstvom a Chorvátskom, s náležitým fungovaním dohody sa nezlučujú: i) všetky dohody medzi podnikmi, rozhodnutia združení podnikov a zosúladené postupy medzi podnikmi, ktoré majú za cieľ alebo následok bránenie alebo obmedzovanie hospodárskej súťaže alebo narúšanie hospodárskej súťaže; ii) zneužívanie dominantného postavenia jedným alebo viacerými podnikmi na územiach Spoločenstva alebo Chorvátska ako celku alebo v ich podstatnej časti; iii) akákoľvek štátna pomoc, ktorá narúša alebo hrozí narušením hospodárskej súťaže uprednostňovaním určitých podnikov alebo určitých výrobkov. 2. Akékoľvek postupy, ktoré sú v rozpore s týmto článkom, sa hodnotia na základe kritérií vyplývajúcich z uplatňovania pravidiel hospodárskej súťaže uplatniteľných v Spoločenstve, najmä z článkov 81, 82, 86 a 87 Zmluvy o založení Európskeho spoločenstva a nástrojov pre výklad jej ustanovení prijatých inštitúciami Spoločenstva. 3. Zmluvné strany zabezpečia, aby funkčne nezávislému verejnému orgánu boli zverené právomoci potrebné na úplné uplatňovanie odseku 1 zarážok i) a ii) tohto článku, vzhľadom na súkromné a verejné podniky a podniky, ktorým boli priznané osobitné práva. 4. Chorvátsko zriadi do jedného roka odo dňa nadobudnutia platnosti tejto dohody funkčne nezávislý orgán, ktorému zverí právomoci potrebné na plné uplatňovanie odseku 1 zarážky iii) tohto článku. Tento orgán má, okrem iného, právomoci na povoľovanie programov štátnej pomoci a individuálnych grantov pomoci v súlade s odsekom 2 tohto článku, ako aj právomoci prikázať vrátenie štátnej pomoci, ktorá bola poskytnutá nezákonne. 5. Každá zmluvná strana zabezpečí transparentnosť v oblasti štátnej pomoci, okrem iného poskytnutím pravidelnej výročnej správy druhej zmluvnej strane, alebo jej ekvivalentu, spĺňajúcej metodológiu a predkladanie prehľadu Spoločenstva o štátnej pomoci. Na žiadosť jednej zmluvnej strany druhá zmluvná strana poskytne informácie o konkrétnych jednotlivých prípadoch verejnej pomoci. 6. Chorvátsko vypracuje komplexný súpis programov štátnej pomoci ustanovených pred zriadením orgánu uvedeného v odseku 4 a zosúladí takéto programy štátnej pomoci s kritériami uvedenými v odseku 2 v lehote najviac štyroch rokov odo dňa nadobudnutia platnosti tejto dohody. 7. a) Na účely uplatňovania ustanovení odseku 1 zarážky iii) zmluvné strany uznávajú, že počas prvých štyroch rokov po nadobudnutí platnosti tejto dohody bude verejná pomoc poskytnutá Chorvátskom hodnotená vzhľadom na skutočnosť, že Chorvátsko sa považuje za oblasť zhodnú s tými oblasťami Spoločenstva, ktoré sú uvedené v článku 87 ods. 3 písm. a) Zmluvy o založení Európskeho spoločenstva. b) Do troch rokov od nadobudnutia platnosti tejto dohody predloží Chorvátsko Komisii Európskych spoločenstiev údaje o svojom HDP na obyvateľa harmonizované s úrovňou NUTS II. Orgán uvedený v odseku 4 a Komisia Európskych spoločenstiev potom spoločne hodnotia spôsobilosť regiónov Chorvátska, ako aj maximálne výšky podpory vo vzťahu k nim, aby tak vytvorili regionálnu mapu pomoci na základe príslušných usmernení Spoločenstva. 8. Pokiaľ ide o výrobky uvedené v kapitole II hlavy IV: — odsek 1 zarážka iii) sa uplatňuje, — každé konanie, ktoré je v rozpore s odsekom 1 zarážka i), bude hodnotené podľa kritérií zavedených Spoločenstvom na základe článkov 36 a 37 Zmluvy o založení Európskeho spoločenstva a osobitných nástrojov Spoločenstva prijatých na tomto základe. 9. Ak sa jedna zo zmluvných strán domnieva, že konkrétny postup je v rozpore s podmienkami odseku 1 tohto článku, môže po porade v rámci Stabilizačnej a asociačnej rady alebo po uplynutí 30 pracovných dní nasledujúcich po predložení žiadosti o takúto poradu prijať príslušné opatrenia. Nič v tomto článku sa nijako nedotýka alebo neovplyvňuje prijímanie antidumpingových alebo kompenzačných opatrení jednou alebo druhou zmluvnou stranou v súlade s príslušnými článkami GATT 1994 a dohody WTO o subvenciách a kompenzačných opatreniach alebo súvisiacou vnútornou legislatívou. Článok 71 Duševné, priemyselné a obchodné vlastníctvo 1. Podľa ustanovení tohto článku a prílohy VIII zmluvné strany potvrdzujú význam, ktorí prikladajú zabezpečeniu primeranej a účinnej ochrany a presadzovaniu práv duševného, priemyselného a obchodného vlastníctva. 2. Chorvátsko prijme potrebné opatrenia, aby najneskôr do troch rokov po nadobudnutí platnosti tejto dohody zaručovalo úroveň ochrany práv duševného, priemyselného a obchodného vlastníctva podobnú úrovni existujúcej v Spoločenstve, vrátane účinných prostriedkov na presadzovanie takýchto práv. 3. Stabilizačná a asociačná rada môže rozhodnúť o záväzku Chorvátska pristúpiť k osobitným mnohostranným dohovorom v tejto oblasti. 4. Ak sa v oblasti duševného, priemyselného a obchodného vlastníctva vyskytnú problémy, ktoré ovplyvňujú obchodné podmienky, bezodkladne sa tieto predložia Stabilizačnej a asociačnej rade na žiadosť ktorejkoľvek zo zmluvných strán s cieľom dosiahnuť vzájomne uspokojivé riešenia. Článok 72 Verejné zákazky 1. Zmluvné strany považujú začatie udeľovania verejných zákaziek na základe nediskriminácie a reciprocity, najmä v kontexte WTO, za žiaduci cieľ. 2. Chorvátskym spoločnostiam, či už usadeným v Spoločenstve, alebo nie, sa udelí prístup k postupu udeľovania zákaziek v Spoločenstve podľa pravidiel Spoločenstva o verejnom obstarávaní za podmienok nie menej priaznivých, ako sú podmienky priznané spoločnostiam Spoločenstva po nadobudnutí platnosti tejto dohody. Uvedené ustanovenia sa budú uplatňovať aj na zmluvy v sektore verejných služieb po tom, čo chorvátska vláda prijme legislatívu, ktorou sa zavádzajú pravidlá Spoločenstva v tejto oblasti. Spoločenstvo pravidelne skúma či Chorvátsko skutočne zaviedlo túto legislatívu. Spoločnostiam Spoločenstva neusadeným v Chorvátsku sa udelí prístup k postupu udeľovania zákaziek v Chorvátsku podľa zákona o verejnom obstarávaní za podmienok nie menej priaznivých, ako sú podmienky priznané chorvátskym spoločnostiam, najneskôr tri roky po nadobudnutí platnosti tejto dohody. Spoločnosti Spoločenstva usadené v Chorvátsku podľa ustanovení kapitoly II hlavy V majú po nadobudnutí platnosti tejto dohody prístup k postupom udeľovania zákaziek za podmienok nie menej priaznivých, ako sú podmienky priznané chorvátskym spoločnostiam. Stabilizačná a asociačná rada pravidelne skúma možnosť pre Chorvátsko zaviesť prístup k postupom udeľovania zákaziek v Chorvátsku pre všetky spoločnosti Spoločenstva. 3. Pokiaľ ide o usadenie, činnosti, poskytovanie služieb medzi Spoločenstvom a Chorvátskom, ako aj o zamestnávanie a pohyb pracovných síl v súvislosti s plnením verejných zákaziek, uplatňujú sa ustanovenia článkov 45 až 68. Článok 73 Normalizácia, metrológia, akreditácia a posudzovanie zhody 1. Chorvátsko prijme všetky potrebné opatrenia, aby postupne dosiahlo zhodu s technickými nariadeniami Spoločenstva a európskymi postupmi normalizácie, metrológie, akreditácie a posudzovania zhody. 2. Na tento účel zmluvné strany začnú v úvodnej fáze: — podporovať používanie technických nariadení Spoločenstva a európskych postupov noriem, skúšok a posudzovania zhody, — ak je to potrebné uzatvárať európske protokoly o posudzovaní zhody, — podporovať rozvoj infraštruktúry kvality: normalizácie, metrológie, akreditácie a posudzovania zhody, — podporovať účasť Chorvátska na práci špecializovaných európskych organizácií, najmä CEN, CENELEC, ETSI, EA, WELMEC, EUROMED. Článok 74 Ochrana spotrebiteľa Zmluvné strany budú spolupracovať, aby zosúladili normy ochrany spotrebiteľa v Chorvátsku s normami Spoločenstva. Účinná ochrana spotrebiteľa je potrebná, aby sa zabezpečilo správne fungovanie trhového hospodárstva, a táto ochrana bude závisieť od rozvoja administratívnej infraštruktúry, aby sa zabezpečil trhový dohľad a vynutiteľnosť práva v tejto oblasti. Na tento účel a so zreteľom na spoločné záujmy zmluvné strany budú podporovať a zabezpečovať: — harmonizáciu legislatívy a zosúladenie ochrany spotrebiteľa v Chorvátsku s tými, ktoré sú účinné v Spoločenstve, — politiku aktívnej ochrany spotrebiteľa vrátane zvýšenia informovanosti a rozvoja nezávislých organizácií, — účinnú právnu ochranu pre spotrebiteľov, aby sa zlepšila kvalita spotrebiteľského tovaru a udržiavali primerané bezpečnostné normy. HLAVA VII SPRAVODLIVOSŤ A VNÚTORNÉ VECI ÚVOD Článok 75 Posilňovanie inštitúcií a právneho štátu Zmluvné strany pri vzájomnej spolupráci v oblasti spravodlivosti a vnútorných veci prikladajú mimoriadnu dôležitosť konsolidácii právneho štátu a posiľňovaniu inštitúcií na všetkých úrovniach v oblastiach administratívy všeobecne a najmä v oblastiach vynutiteľnosti práva a mechanizmu spravodlivosti. Spolupráca v oblasti spravodlivosti sa zameria najmä na nezávislosť súdnictva, zlepšenie jeho účinnosti a odbornú prípravu pre právnické profesie. SPOLUPRÁCA V OBLASTI POHYBU OSÔB Článok 76 Víza, hraničná kontrola, azyl a migrácia 1. Zmluvné strany spolupracujú v oblasti víz, hraničnej kontroly, azylu a migrácie a vytvoria v týchto oblastiach rámec na spoluprácu, vrátane regionálnej úrovne. 2. Spolupráca v záležitostiach uvedených v odseku 1 je založená na spoločných konzultáciách a úzkej koordinácii medzi zmluvnými stranami a mala by zahrňovať technickú a administratívnu pomoc pre: — výmenu informácií o legislatíve a praxi, — navrhovanie legislatívy, — posilňovanie účinnosti inštitúcií, — odbornú príprava pracovníkov, — bezpečnosť cestovných dokladov a odhaľovanie falošných dokumentov. 3. Spolupráca sa zameria najmä: — v oblasti azylu na rozvoj a vykonávanie vnútroštátnej legislatívy tak, aby boli splnené normy Ženevského dohovoru z roku 1951 a Protokolu z New Yorku z roku 1967, a tým sa zabezpečilo rešpektovanie princípu nevracania, — v oblasti legálnej migrácie na pravidlá a práva prijímania a štatút prijatých osôb. Vo vzťahu k migrácii sa zmluvné strany dohodli na spravodlivom zaobchádzaní so štátnymi príslušníkmi iných krajín, ktorí sa oprávnene zdržiavajú na ich územiach a na podpore integračnej politiky zameranej na poskytnutie práv a povinností týmto osobám, porovnateľných s právami a povinnosťami ich vlastných občanov. Stabilizačná a asociačná rada môže odporučiť dodatočné oblasti spolupráce podľa tohto článku. Článok 77 Predchádzanie a kontrola nelegálneho prisťahovalectva; readmisia 1. Zmluvné strany súhlasia so spolupracou, aby zabránili nelegálnemu prisťahovalectvu a kontrolovali nelegálne prisťahovalectvo. Na tento účel: — Chorvátsko súhlasí, že na požiadanie členského štátu opätovne prijme akéhokoľvek zo svojich štátnych príslušníkov neoprávnene sa zdržujúcich na území členského štátu, a to bez ďalších formalít, — a každý členský štát Európskej únie súhlasí, že na požiadanie Chorvátska opätovne prijme akéhokoľvek zo svojich štátnych príslušníkov nelegálne prítomných na území Chorvátska, a to bez ďalších formalít. Členské štáty Európskej únie a Chorvátsko poskytnú svojim štátnym príslušníkom primerané identifikačné dokumenty a uľahčia im prístup k administratívnym zariadeniam, ktoré sú potrebné na takéto účely. 2. Zmluvné strany súhlasia, že na požiadanie uzavrú dohodu medzi Chorvátskom a Európskym spoločenstvom týkajúcu sa špecifických povinností pre Chorvátsko a pre členské štáty Európskej únie na readmisiu, vrátane povinnosti readmisie štátnych príslušníkov iných krajín a osôb bez štátnej príslušnosti. 3. Do uzavretia dohody so Spoločenstvom uvedenej v odseku 2 Chorvátsko súhlasí, že na požiadanie uzavrie dvojstranné dohody s jednotlivými členskými štátmi Európskej únie týkajúce sa špecifických povinností na readmisiu medzi Chorvátskom a dotknutým členským štátom, vrátane povinnosti readmisie štátnych príslušníkov iných krajín a osôb bez štátnej príslušnosti. 4. Stabilizačná a asociačná rada preskúma, aké ďalšie spoločné kroky je možné podniknúť, aby sa zabránilo nelegálnemu prisťahovalectvu a aby sa nelegálne prisťahovalectvo kontrolovalo, vrátane obchodovania s ľuďmi. SPOLUPRÁCA V OBLASTI PRANIA ŠPINAVÝCH PEŇAZÍ A NELEGÁLNYCH DROG Článok 78 Pranie špinavých peňazí 1. Zmluvné strany súhlasia, že je potrebné vynaložiť všetko úsilie a spolupracovať, aby sa zabránilo používaniu ich finančných systémov na pranie príjmov z trestnej činnosti všeobecne a najmä z trestných činov spojených s drogami. 2. Spolupráca v tejto oblasti môže zahŕňať administratívnu a technickú pomoc s cieľom rozvinúť vykonávanie nariadení a účinné fungovanie vhodných noriem a mechanizmov na boj proti praniu špinavých peňazí, ktoré sú rovnocenné s tými, ktoré v tejto oblasti prijalo Spoločenstvo a medzinárodné fóra. Článok 79 Spolupráca v oblasti nelegálnych drog 1. Zmluvné strany v rámci svojich príslušných právomocí a kompetencií spolupracujú, aby zabezpečili vyrovnaný a ucelený prístup ku kontrole drog. Politiky a opatrenia kontroly drog sú zamerané na zníženie ponuky, obchodovania a dopytu po nelegálnych drogách, ako aj na účinnejšiu kontrolu prekurzorov. 2. Zmluvné strany sa dohodnú o potrebných metódach spolupráce na dosiahnutie týchto cieľov. Opatrenia musia vychádzať zo všeobecne prijatých zásad podobných stratégii kontroly drog EÚ. Spolupráca medzi zmluvnými stranami pozostáva z technickej a administratívnej pomoci, najmä v týchto oblastiach: — navrhovanie vnútroštátnej legislatívy a politík, — budovanie inštitúcií a informačných centier, — odborná príprava pracovníkov, — výskum súvisiaci s drogami — a prevencia pred zneužitím prekurzorov používaných na nelegálnu výrobu drog. Zmluvné strany sa môžu dohodnúť aj na zahrnutí iných oblastí. SPOLUPRÁCA V TRESTNÝCH VECIACH Článok 80 Prevencia a boj proti zločinu a iným nelegálnym činnostiam 1. Zmluvné strany súhlasia, že budú spolupracovať v boji a prevencii proti zločinu a iným nelegálnym činnostiam, organizovaným alebo iným, ako napríklad: — nezákonné obchodovanie s ľuďmi, — nelegálne hospodárske činnosti, najmä korupcia, falšovanie platobných prostriedkov, nelegálne presuny materiálov, ako napr. priemyselného odpadu, rádioaktívneho odpadu a presuny zahrňujúce nelegálne alebo falšované výrobky, — nelegálne obchodovanie s drogami a psychotropnými látkami, — pašovanie, — nelegálne obchodovanie so zbraňami, — terorizmus. Spolupráca vo vyššie uvedených oblastiach bude predmetom konzultácií a úzkej koordinácie medzi zmluvnými stranami. 2. Technická a administratívna pomoc v tejto oblasti môže zahŕňať: — navrhovanie vnútroštátnej legislatívy v oblasti trestného práva, — posilňovanie účinnosti inštitúcií poverených bojom a prevenciou proti zločinu, — odbornú prípravu pracovníkov a rozvoj vyšetrovacích zariadení, — formulovanie opatrení na zabránenie zločinu. HLAVA VIII POLITIKY SPOLUPRÁCE Článok 81 1. Spoločenstvo a Chorvátsko nadviažu úzku spoluprácu zameranú na prispievanie k rozvoju a rastu potenciálu Chorvátska. Takáto spolupráca posilní existujúce hospodárske prepojenia na čo možnom najširšom základe v prospech obidvoch zmluvných strán. 2. Politiky a ostatné opatrenia sa navrhnú tak, aby dosiahli hospodársky a spoločenský rozvoj Chorvátska. Tieto politiky musia zabezpečiť, aby od začiatku boli ekologické hľadiská plne začlenené a aby boli prepojené s požiadavkami harmonického sociálneho rozvoja. 3. Politiky spolupráce sa začlenia do regionálneho rámca spolupráce. Zvláštna pozornosť sa bude musieť venovať opatreniam, ktoré môžu podporiť spoluprácu medzi Chorvátskom a jeho susediacimi krajinami, vrátane členských štátov, a tak prispieť k regionálnej stabilite. Stabilizačná a asociačná rada môže vymedziť priority medzi politikami spolupráce a v rámci politík spolupráce, ako sú uvedené nižšie. Článok 82 Hospodárska politika 1. Spoločenstvo a Chorvátsko uľahčuje proces hospodárskej reformy prostredníctvom spolupráce, aby zlepšili porozumenie základov ich jednotlivých ekonomík a vykonávanie hospodárskej politiky v trhových hospodárstvách. 2. Na tento účel Spoločenstvo a Chorvátsko spolupracujú pri: — výmene informácií o makroekonomických výsledkoch a vyhliadkach a o stratégiách rozvoja, — spoločných analýzach hospodárskych záležitostí vzájomného záujmu, vrátane formovania hospodárskej politiky a vykonávacích nástrojov, — podpore širšej spolupráce s cieľom urýchliť prílev know-how a prístup k novým technológiám. 3. Na požiadanie chorvátskych orgánov môže Spoločenstvo poskytnúť pomoc určenú na podporu úsilia Chorvátska pri postupnej aproximácii jeho politík smerom k politikám Hospodárskej a menovej únie. Spolupráca v tejto oblasti zahŕňa neformálnu výmenu informácií ohľadne zásad a fungovania Hospodárskej a menovej únie a Európskeho systému centrálnych bánk. Článok 83 Spolupráca v oblasti štatistiky 1. Spolupráca v oblasti štatistiky sa zameriava na rozvoj účinného a udržateľného štatistického systému schopného včas poskytnúť spoľahlivé, objektívne a presné údaje potrebné na plánovanie a monitorovanie procesu prechodu a reformy v Chorvátsku. Tento umožní Ústrednému štatistickému úradu Chorvátska lepšie splniť potreby zákazníkov, z verejnej správy aj súkromných podnikov. Štatistický systém musí rešpektovať základné zásady štatistiky, ktoré vydala Organizácia Spojených národov a ustanovenia európskeho štatistického práva a rozvíjať sa smerom k acquis Spoločenstva. 2. Na tieto účely zmluvné strany môžu spolupracovať najmä: — pri podpore rozvoja účinnej štatistickej služby v Chorvátsku, založenej na primeranom inštitucionálnom rámci, — pri uskutočňovaní harmonizácie s medzinárodnými a európskymi normami a klasifikácie s cieľom umožniť vnútroštátnemu štatistickému systému prijať acquis Spoločenstva v oblasti štatistiky, — pri poskytovaní primeraných spoločensko-ekonomických údajov hospodárskym operátorom súkromného a verejného sektora a vedeckým komunitám, — pri poskytovaní údajov potrebných na pokračovanie a monitorovanie hospodárskej reformy, — pri zabezpečovaní dôvernosti jednotlivých údajov, — pri postupnom zvyšovaní zberu údajov a prenose do európskeho štatistického systému. 3. Spolupráca v tejto oblasti zahŕňa najmä výmenu informácií o metódach, prenose know-how a odbornej príprave. Článok 84 Bankovníctvo, poisťovníctvo a ostatné finančné služby 1. Zmluvné strany spolupracujú s cieľom vytvoriť a rozvíjať vhodný priestor pre stimulovanie sektorov bankovníctva, poisťovníctva a finančných služieb v Chorvátsku. Spolupráca sa zameriava na: — prijatie spoločného účtovného systému zlučiteľného s európskymi normami, — posilnenie a reštrukturalizáciu bankového a poisťovacieho sektora a iných finančných sektorov, — zlepšenie dohľadu a regulovania bankových a iných finančných služieb, — výmenu informácií najmä vzhľadom na navrhovanú legislatívu, — prípravu prekladov a terminologických slovníkov. 2. Zmluvné strany spolupracujú s cieľom rozvíjať účinné systémy auditov v Chorvátsku podľa harmonizovaných metód a postupov Spoločenstva. Spolupráca sa zameriava na: — technickú pomoc najvyššiemu kontrolnému úradu v Chorvátsku, — zriadenie jednotiek interných auditov v oficiálnych agentúrach, — výmenu informácií, pokiaľ ide o systémy auditov, — normalizáciu dokumentácie auditu, — odborno-prípravné a poradenské podujatia. Článok 85 Podpora a ochrana investícií 1. Spolupráca medzi zmluvnými stranami sa zameriava na budovanie priaznivého prostredia pre súkromné investície, domáce aj zahraničné. 2. Konkrétne ciele spolupráce zahŕňajú: — pre Chorvátsko zlepšenie právneho rámca, ktorý pomáha a chráni investície, — ak je to vhodné, uzavretie dvojstranných dohôd s členskými štátmi o podpore a ochrane investícií, — zlepšenie investičnej ochrany. Článok 86 Priemyselná spolupráca 1. Spolupráca sa zameriava na podporu modernizácie a reštrukturalizácie priemyslu a jednotlivých odvetví v Chorvátsku, ako aj na priemyselnú spoluprácu medzi hospodárskymi operátormi obidvoch strán so zvláštnym cieľom posilniť súkromný sektor za podmienok, ktoré zabezpečujú, že toto prostredie je chránené. 2. Iniciatívy priemyselnej spolupráce budú odrážať priority vymedzené oboma zmluvnými stranami. Takéto iniciatívy zohľadňujú regionálne aspekty priemyselného rozvoja a v prípade vhodnosti podporujú nadnárodné partnerstvá. Iniciatívy by sa mali snažiť najmä o vybudovanie vhodného rámca pre podniky, zlepšenie riadenia, know-how a podporovanie trhov, transparentnosti trhu a podnikateľského prostredia. Osobitná pozornosť je venovaná zriadeniu efektívnej podpory vývozných činností v Chorvátsku. Článok 87 Malé a stredné podniky Zmluvné strany sa zamerajú na rozvoj a posilnenie súkromného sektora a malých a stredných podnikov (SMEs), vybudovanie nových podnikov v oblastiach s potenciálom rastu a spoluprácu medzi SME v Spoločenstve a v Chorvátsku. Článok 88 Cestovný ruch 1. Spolupráca medzi zmluvnými stranami v oblasti cestovného ruchu sa zameria na uľahčenie a podporovanie cestovného ruchu a obchodu súvisiaceho s cestovným ruchom prostredníctvom prenosu know-how, účasti Chorvátska v dôležitých európskych turistických organizáciách a skúmanie možností spoločných podujatí. 2. Spolupráca zahŕňa najmä tieto oblasti: — výmena informácií o hlavných otázkach vzájomného záujmu ovplyvňujúcich sektor cestovného ruchu a prenos know-how, — podpora rozvoja infraštruktúry podporujúcej investície v sektore cestovného ruchu, — skúmanie projektov regionálneho turizmu. Článok 89 Clo 1. Zmluvné strany spolupracujú, aby zaručili súlad so všetkými ustanoveniami navrhnutými na prijatie v oblasti obchodu a dosiahli aproximáciu chorvátskeho colného systému so systémom Spoločenstva, a tak napomáhali liberalizačným opatreniam plánovaným podľa tejto dohody. 2. Spolupráca zahŕňa najmä: — možnosť prepojenia medzi tranzitnými systémami Spoločenstva a Chorvátska, ako aj použitia jednotného administratívneho dokumentu (SAD), — zlepšenie a zjednodušenie inšpekcií a formalít v súvislosti s prepravou tovaru, — rozvoj cezhraničných infraštruktúr medzi zmluvnými stranami, — rozvoj podpory colnej spolupráce pre zavedenie moderných colných informačných systémov, — výmena informácií vrátane vyšetrovacích metód, — prijatie Kombinovanej nomenklatúry Chorvátskom, — odborná príprava colníkov. 3. Bez toho, aby bola dotknutá ďalšia spolupráca ustanovená v tejto dohode a najmä články 77, 78 a 80, vzájomná pomoc v colných otázkach medzi správnymi orgánmi zmluvných strán sa bude uskutočňovať v súlade s ustanoveniami protokolu 5. Článok 90 Zdaňovanie Zmluvné strany nadviažu spoluprácu v oblasti zdaňovania, vrátane opatrení zameraných na ďalšiu reformu daňového systému, reštrukturalizáciu daňovej správy s cieľom zabezpečiť účinnosť výberu daní a boja proti finančným podvodom. Článok 91 Sociálna spolupráca 1. Pokiaľ ide zamestnanosť, spolupráca medzi zmluvnými stranami sa zameriava hlavne na modernizáciu vyhľadávania pracovných miest a kariérnych poradenských služieb, poskytovanie podporných opatrení a propagáciu miestneho rozvoja na pomoc reštrukturalizácie priemyslu a pracovného trhu. Zahŕňa tiež opatrenia, ako napr. štúdie, dočasné preloženie odborníkov a informačné a odborno-prípravné podujatia. 2. Pokiaľ ide sociálne zabezpečenie, spolupráca medzi zmluvnými stranami sa bude snažiť o prispôsobenie chorvátskeho systému sociálneho zabezpečenia na nové hospodárske a sociálne požiadavky, najmä poskytovaním služieb odborníkov a organizovaním informačných a odborno-prípravných podujatí. 3. Spolupráca medzi zmluvnými stranami zahŕňa úpravu chorvátskej legislatívy týkajúcej sa pracovných podmienok a rovnakých príležitostí pre ženy a mužov. 4. Zmluvné strany navzájom rozvíjajú spoluprácu s cieľom zlepšiť úroveň ochrany zdravia a bezpečnosti pracovníkov, pričom sa za referenčnú úroveň použije existujúca úroveň ochrany v Spoločenstve. Článok 92 Poľnohospodárstvo a poľnohospodársko-priemyselné odvetvie Cieľom spolupráce v tejto oblasti je modernizácia a reštrukturalizácia poľnohospodárstva a poľnohospodársko-priemyselného odvetvia v súlade s pravidlami a normami Spoločenstva, vodné hospodárstvo, vidiecky rozvoj, postupná harmonizácia veterinárnej a fytosanitárnej legislatívy s normami Spoločenstva a rozvoj odvetvia lesníctva v Chorvátsku. Článok 93 Rybné hospodárstvo Spoločenstvo a Chorvátsko preskúmajú možnosť určenia oblastí spoločného záujmu v odvetví rybného hospodárstva, ktoré by bolo svojím charakterom vzájomne prospešné. Článok 94 Výchova a odborné vzdelávanie a príprava 1. Zmluvné strany spolupracujú s cieľom zvýšiť úroveň všeobecného vzdelania a odbornej kvalifikácie v Chorvátsku. 2. Program Tempus prispeje k posilneniu spolupráce medzi zmluvnými stranami v oblasti vzdelávania a odbornej prípravy, podpory demokracie, právneho štátu a hospodárskych reforiem. 3. Európska nadácia pre odbornú prípravu tiež prispeje k modernizácii odborno-prípravných štruktúr a činností v Chorvátsku. Článok 95 Kultúrna spolupráca Zmluvná strany sa zaväzujú, že budú podporovať kultúrnu spoluprácu. Táto spolupráca slúži medzi iným vzájomnému porozumeniu a rešpektovaniu jednotlivcov, komunít a národov. Článok 96 Informácie a komunikácia Spoločenstvo a Chorvátsko prijmú všetky opatrenia potrebné na podporovanie vzájomnej výmeny informácií. Uprednostnia sa programy zamerané na poskytovanie základných informácií o Spoločenstve širokej verejnosti a špecializovanejších informácií pre odborné kruhy v Chorvátsku. Článok 97 Spolupráca v audiovizuálnej oblasti 1. Zmluvné strany spolupracujú pri podpore audiovizuálneho priemyslu v Európe a podporujú koprodukciu v oblastiach kina a televízie. 2. Chorvátsko zosúladí svoje politiky o regulovaní obsahových aspektov cezhraničného vysielania, pričom sa zvláštna pozornosť venuje záležitostiam týkajúcim sa nadobúdania práv duševného vlastníctva k programom a k vysielaniu prostredníctvom satelitu káblového rozvodu s politikami Spoločenstva a zosúladí svoju legislatívu s acquis Spoločenstva. Článok 98 Elektronická komunikačná infraštruktúra a pridružené služby 1. Zmluvné strany posilnia spoluprácu v oblasti elektronických komunikačných infraštruktúr, vrátane klasickej telekomunikačnej siete a príslušných elektronických audiovizuálnych prenosových sietí a pridružených služieb s cieľom konečného zosúladenia s acquis Spoločenstva Chorvátskom od nadobudnutia platnosti tejto dohody. 2. Vyššie uvedená spolupráca sa zameria na tieto prioritné oblasti: — rozvoj politiky, — právne a regulačné aspekty, — budovanie inštitúcií potrebných na liberalizáciu prostredia, — modernizácia elektronickej infraštruktúry Chorvátska a jej integrácia do európskej a svetovej siete so zameraním na modernizáciu na regionálnej úrovni, — medzinárodná spolupráca, — spolupráca v rámci európskych štruktúr, najmä štruktúr zahrnutých do normalizácie, — koordinovanie pozícií v medzinárodných organizáciách a fórach. Článok 99 Informačná spoločnosť Zmluvné strany posilnia spoluprácu s cieľom ďalšieho rozvoja informačnej spoločnosti v Chorvátsku. Globálnymi cieľmi budú príprava spoločnosti ako celku na digitálny vek, prilákanie investícií a prevádzkyschopnosť medzi sieťami a službami. Chorvátske orgány s pomocou Spoločenstva starostlivo preskúmajú všetky politické záväzky prijaté v Európskej únii s cieľom zosúladenia svojich politík s politikami Únie. Chorvátske orgány vypracujú plán na prijatie legislatívy Spoločenstva v oblasti informačnej spoločnosti. Článok 100 Doprava 1. Okrem ustanovení článku 58 a Protokolu 6 tejto dohody zmluvné strany v oblasti dopravy rozvinú a zintenzívnia spoluprácu, aby sa Chorvátsku umožnilo: — reštrukturalizovať a modernizovať dopravnú a súvisiacu infraštruktúru, — zlepšiť pohyb cestujúcich a tovaru a prístup na dopravný trh odstránením administratívnych, technických a iných prekážok, — dosiahnuť prevádzkové normy porovnateľné s normami v Spoločenstve, — rozvinúť dopravný systém zlučiteľný a zosúladený so systémom Spoločenstva, — zlepšiť ochranu životného prostredia v doprave, znížiť škodlivé účinky a znečistenie. 2. Spolupráca zahŕňa tieto prioritné oblasti: — rozvoj cestnej, železničnej, letiskovej, vnútrozemskej vodnej a prístavnej infraštruktúry a iných hlavných trás spoločného záujmu a transeurópskych spojení a paneurópskych spojení, — riadenie železníc a letísk, vrátane vhodnej spolupráce medzi príslušnými vnútroštátnymi orgánmi, — cestná doprava vrátane cestných daní a poplatkov a sociálnych a environmentálnych aspektov, — kombinovaná železničná a cestná doprava, — harmonizácia medzinárodnej dopravnej štatistiky, — modernizácia technického dopravného zariadenia v súlade s normami Spoločenstva a pomoc pri získavaní financií na tento účel, najmä pokiaľ ide o cestno-železničnú dopravu, multimodálnu dopravu a prekladanie nákladov, — podpora spoločných technologických a vedeckých programov, — prijatie koordinovaných dopravných politík, ktoré sú zlučiteľné s politikami uplatňovanými v Spoločenstve. Článok 101 Energetika 1. Spolupráca bude odrážať zásady trhového hospodárstva a Zmluvy o európskej energetickej charte a bude sa rozvíjať s cieľom postupnej integrácie európskych energetických trhov. 2. Spolupráca zahŕňa najmä: — tvorba a plánovanie energetickej politiky, vrátane modernizácie infraštruktúry, zlepšenia a diverzifikovania dodávok a zlepšenia prístupu k energetickému trhu, vrátane uľahčenia tranzitu, prenosu, distribúcie a opravy prepojovacích vedení elektrickej energie regionálneho významu so susednými krajinami, — riadenie a odborné vzdelávanie a príprava zamerané na odvetvie energetiky a na prenos technológií a know-how, — podpora úspor energie, energetickej účinnosti, obnoviteľnej energie a štúdia environmentálnych vplyvov výroby a spotreby energie, — formulovanie rámcových podmienok na reštrukturalizáciu energetických spoločností a spolupráca medzi podnikmi v tomto odvetví, — rozvoj regulačného rámca v oblasti energetiky v súlade s acquis Spoločenstva. Článok 102 Jadrová bezpečnosť 1. Zmluvné strany budú spolupracovať v oblasti jadrovej bezpečnosti. Spolupráca by mohla zahŕňať tieto otázky: — aktualizácia chorvátskych zákonov a iných právnych predpisov o jadrovej bezpečnosti a posilňovaní dozorných orgánov a ich zdrojov, — ochrana pred ožiarením, vrátane environmentálneho monitorovania žiarenia, — nakladanie s rádioaktívnym odpadom, a ak je to vhodné, odstavenie jadrových zariadení, — podporovanie propagácie dohôd medzi členskými štátmi EÚ alebo Euratom a Chorvátskom o včasnom oznamovaní a výmene informácií v prípadoch jadrových havárií a o núdzovej pripravenosti, ako aj cezhraničnom seizmickom výskume a všeobecne o jadrových bezpečnostných otázkach a, ak je to vhodné, — problémy s palivovým cyklom, — zabezpečenie jadrových materiálov, — posilnenie dohľadu a kontroly nad dopravou materiálov schopných spôsobiť rádioaktívne znečistenie, — jadrová zodpovednosť tretích strán. Článok 103 Životné prostredie 1. Zmluvné strany rozvinú a posilnia svoju spoluprácu pri životne dôležitých úlohách boja proti degradácii životného prostredia s cieľom podporovať trvalú udržateľnosť životného prostredia. 2. Spolupráca by sa mohla sústrediť na tieto priority: — kvalita vody vrátane úpravy odpadových vôd najmä cezhraničných vodných tokov, — boj proti miestnemu, regionálnemu a cezhraničnému znečisťovaniu ovzdušia a vody (vrátane pitnej vody), — účinné sledovanie úrovní znečistenia a emisií, — rozvoj stratégií s ohľadom na globálne a klimatické problémy, — účinná, trvalo udržateľná a čistá výroba a využitie energie, — klasifikácia chemikálií a bezpečné zaobchádzanie s nimi, — bezpečnosť priemyselných zariadení, — zníženie tvorby odpadov, recyklovanie a bezpečná likvidácia odpadov a vykonávanie Dohovoru z Bazileja o kontrole cezhraničných pohybov nebezpečného odpadu a jeho likvidácie (Bazilej, 1989), — účinky poľnohospodárstva na životné prostredie, pôdna erózia a znečistenie poľnohospodárskymi chemikáliami, — ochrana flóry a fauny, vrátane lesov, a zachovanie biodiverzity, — mestské a krajinné plánovanie, vrátane plánovania výstavby a urbanistického plánovania, — využívanie hospodárskych a fiškálnych nástrojov na zlepšenie životného prostredia, — vykonávanie posudzovania vplyvu na životné prostredie a strategické environmentálne posudzovanie, — pokračujúca aproximácia zákonov a iných právnych predpisov s normami Spoločenstva, — medzinárodné dohovory v oblasti životného prostredia, ku ktorým je Spoločenstvo zmluvnou stranou, — spolupráca na regionálnej a medzinárodnej úrovni, — vzdelávanie a informácie o otázkach životného prostredia a trvalo udržateľnom rozvoji. 3. V oblasti ochrany proti prírodným katastrofám budú zmluvné strany spolupracovať na zabezpečení ochrany ľudí, zvierat, majetku a životného prostredia proti katastrofám spôsobených človekom. Na tento účel by spolupráca mohla zahŕňať tieto oblasti: — výmena výsledkov vedeckých a výskumných projektov rozvoja, — vzájomné a včasné systémy oznamovania a varovania v súvislosti s nebezpečiami, katastrofami a ich následkami, — záchranné a zásahové cvičenia a systémy pomoci v prípade katastrof, — výmena skúseností v oblasti rehabilitácie a obnovy po katastrofe. Článok 104 Spolupráca v oblasti vedeckého a technologického rozvoja 1. Strany podporujú dvojstrannú spoluprácu v oblasti civilného vedeckého výskumného a technologického rozvoja (RTD) na základe vzájomného prospechu a pri zohľadnení dostupnosti zdrojov a primeraného prístupu k príslušným programom, za predpokladu primeraných úrovní účinnej ochrany práv duševného, priemyselného a obchodného vlastníctva (IPR). 2. Táto spolupráca pokrýva: — výmenu vedeckých a technických informácií a organizovanie spoločných vedeckých stretnutí, — spoločné činnosti v rámci RTD, — činnosti odbornej prípravy a vzdelávania a programy mobility pre vedcov, výskumníkov a technikov z oblasti RTD na obidvoch stranách. 3. Takáto spolupráca sa vykonáva v súlade s osobitnými dojednaniami, ktoré sa prerokujú a uzavrú v súlade s postupmi prijatými obidvomi zmluvnými stranami a ktoré medzi iným určia primerané ustanovenia o IPR. Článok 105 Regionálny a miestny rozvoj Zmluvné strany posilnia spoluprácu v oblasti regionálneho rozvoja s cieľom prispieť k hospodárskemu rozvoju a znížiť regionálne rozdiely. Zvláštna pozornosť sa bude venovať cezhraničnej, nadnárodnej a medziregionálnej spolupráci. Na tento účel môže dôjsť k výmene informácií a odborníkov. HLAVA IX FINANČNÁ SPOLUPRÁCA Článok 106 S cieľom dosiahnuť ciele tejto dohody a v súlade s článkami 3, 107 a 109 môže Chorvátsko získať finančnú pomoc od Spoločenstva vo forme grantov a pôžičiek, vrátane pôžičiek od Európskej investičnej banky. Článok 107 Finančná pomoc vo forme grantov sa vzťahuje na prevádzkové opatrenia ustanovené v príslušnom nariadení Rady v rámci viacročného orientačného rámca, ktorý vypracovalo Spoločenstvo po porade s Chorvátskom. Celkové ciele pomoci vo forme budovania inštitúcií a investícií prispejú k demokratickým, hospodárskym a inštitucionálnym reformám v Chorvátsku v súlade s procesom stabilizácie a pridruženia. Finančná pomoc sa môže vzťahovať na všetky oblasti harmonizácie leg